text:
Competencia di skirbimento pa mucha
Biblioteca ta organisa un competencia di skirbimento, ta invita mucha pa skirbi un cuenta cu tin di haber cu e tema di e festival di e aña aki, cu ta ‘FIESTA’. E competencia ta pa muchanan entre 8 pa 12 aña di edad. Esaki lo pone e muchanan sinti curiosidad pa sa mas tocante e autornan cu ta bishita nos isla. Den e Actividad di Atardi di tur diahuebs di 3 pa 4or di atardi lo duna nan guia y tips di autornan Arubiano, pa asina nan por skirbi cu mas sabiduria tocante e tema.
Den siman e departamento di hubentud di Biblioteca Nacional a ricibi trahadonan di CEDEHM (Centro di Desaroyo di Hende Muhe) acompaña pa algun di nan “Ruman grandi y chikito” den Verteltoren.
E damanan Luci, Olga y Elizabeth a haci e ehercisionan pa kibra e ijs. Despues di hopi harimento tur hende tabata sinti nan mes confortabel. A splica cu e proyecto ta un competencia di skirbi cuenta en coneccion cu e Festival di buki pa mucha. Tin un team di hurado profesional cu ta bay huzga e storianan y saca un ganador. E tema di e storianan ta “fiesta”. E por ta tur tipo di fiesta. E presentenan a haya un splicacion tocante e funcion di e puntuacion cu ta bay man den man cu e entonacion ora di lesa. Por bisa cu e merdia tabata un merdia fructifero.
Tur mucha di Aruba ta keda cordialmente invita pa bin den Verteltoren di Biblioteca na Playa riba diahuebs di 3-4 or di atardi pa participa den e actividadnan aki. Pa mas informacion por yama: 582 1580.


c: text/html

text:
Diamars mainta tabatin continuacion reunion di Parlamento unda cu e tema tabata e trabou adicional cu a wordo haci na hospital cu a costa 80 miyon florin adicional.
Glenbert Croes den su presentacion den Staten a bisa cu den e proximo 28 añanan Aruba mester bay paga e gastonan aki cu na final lo ta un poco mas di 860 miyon florin, compara cu e menos di 300 miyon florin cu e gastonan di ampliacion y renobacion di hospital a costa.
Nos ta kere cu proyectonan cu ta wordo haci cu placa di pueblo, esnan responsabel mester responsabilisa nan mes. No mester lubida cu e hospital ta di pueblo y mester percura cu e ta wordo haci di e miho forma. Pesey awor ta necesario pa haci un evaluacion di loke ta wordo traha awo. Croes a bisa cu e hendenan cu conoce e material aki, esta di e sector di construccion, y cu a bishita e instituto ta cuestiona e calidad di e trabou cu ta wordo haci na e hospital. Scuchando esaki, Croes ta haya cu mester exigi miho calidad cu e trabou cheap cu tin awo.
El a recorda cu dia 20 di October a trata den reunion pa subi e acuerdo di lease sera cu SOGA cu 5 miyon florin pa por cubri e gastonan adicional door di e sala di operacion cu a bini aserca. E tempo ey, segun Glenbert, a trece dilanti cu ta bay bin un mayoria nobo cu lo anula e aprobacion di aumenta e lease cu 5 miyon florin. Esaki pasobra no a haya un splicacion pakico di e suma asina grandi di gasto adicional.
Pa MEP e mas di 80 miyon florin adicional no por wordo aproba sin tin un investigacion haci pakico di e suma aki, y con e proyecto ta wordo realisa, pasobra esun cu na final ta paga pa e cuenta halto aki ta pueblo di Aruba.
Photo credits: Marcel Rijsdijk

robotstxt: allowed

filter: keep


text:
P’esnan mas vulnerabel den nos comunidad, Gobierno lo sigui pone atencion directo cu instrumentonan di maneho pa trece alivio y mehoracion riba termino cortico y cambio structural a largo plazo, según Gobernador Boekhoudt den su prome discurso di apertura di Aña Parlamentario.
Inversionnan den transferencianan social, den enseñansa y den condicionnan di biba, ta entre e accionnan concreto cu Gobierno a y lo sigui tuma.
E maneho integral di hubentud cu Gobierno ta hiba a percura pa un coordinacion continuo entre tur instancia cu ta trata cu derechonan di mucha y hubentud. Esaki a resulta den mihor bista riba bida y aspiracionnan di hobennan den nos comunidad y creacion di facilidadnan dor di Gobierno pa cumpli cu e necesidad di hobennan den areanan di enseñansa, economia, bida social, deporte y arte.
ABUSO DI MUCHA
Fondonan cu a aloca pa combati abuso di mucha a cuminsa duna resultado. Falta hopi pa haci pa eradica e abusonan aki. E prevension di abusonan aki ta keda e meta principal di e maneho.
Desaroyonan den nos region ta keda motibo pa Gobierno keda alerto pa garantisa seguridad den nos comunidad. E cooperacion entre entidadnan di seguridad local, como tambe di Reino, na nos fronteranan y riba tera, a resulta den mihor combatimento di criminalidad y peligernan externo.
E maneho riba tereno aki lo wordo intensifica pa por garantiza e seguridad cu nos pais ta spera.
Gobierno y Parlamento tin e tarea pa busca – bou tur circumstancia – e mihor solucion posibel pa tur reto di nos comunidad. E ta un tarea enorme y no tur ora facil. Pero e ta e tarea pa cua Boso a wordo eligi. Dos principio cu semper Boso mester considera ora di tuma desicion: Esta sirbi e interes general hunto cu e resultado di e balansa entre continuidad, renobacion y preservacion di recursonan escaso, entre desaroyo economico y mehoracion di calidad di bida den e forma mas amplio posible.
INTEGRIDAD
Den esaki integridad di servicio publico mester keda manteni y cu e meta aki Parlamento a tuma e iniciativa pa codifica e normanan di integridad di nos gobernantenan.
E principio di interes general ta rekeri pa scoge conciente y consistentemente pa loke ta bon pa henter nos comunidad enbes di loke ta cumbini algun a corto plazo of den futuro.
Según Gobernador e siguiente Gabinete lo tin e tarea pa continua cu realisacion di e 17 Metanan di Desaroyo Sostenible aki na Aruba y sigui traduci crecemento economico den bienestar pa tur esnan cu ta biba riba nos isla.
Como representante di Su Mahestad Rey Willem-Alexander y como cabez di Gobierno Boekhoudt a declara, manera Constitucion ta prescribi, e Aña Parlamentario 2017-2018 habri.
Cu den e Aña Parlamentario aki Dios Todopoderoso guia nos, fortalece nos y ilumina nos den nos pensamento y accionan pa nos por sigui ta ehempelnan pa nos comunidad pa nos sigui yuda nos isla crece y desaroya.


text:
WILLEMSTAD — E kampeonato di beisbòl dòbel A, manera a keda palabrá anteriormente, ta kuminsá riba 8 di aprel próksimo.
E kampeonato lo ta di tres buèlta. Esaki debí na e echo ku selekshon di FEBEKO ta bai tin dos kompromiso e aña aki. Ta trata di World Port Tourmenent (den luna di yüli)i Klasifikatoria pa Juegos Centro Americano y del Caribe (den luna di sèptèmber).
Dianan di wega lo ta riba djamars, djaweps, djasabra i djadumingu. Dianan djaluna, djárason ta keda reservá pa entrenamentu di selekshon.
E fecha riba kua ta hasi sorteo pa finalisá/ofisialisá e schedule ta riba 27 di mart próksimo na Tio Dauo Balpark. Esaki pa 20:30.


text:
It’s team founder and coach Roly Bisslik his birthday today. Happy 65th birthday Coach Roly.
Tyree, prome lugar den 7-8 aña, mucha homber. Ronald, prome lugar den 9-10 aña, mucha homber. Brandon, tercer lugar den 9-10 aña, mucha homber. Dyshanty, prome lugar den 13-14, mucha muher. Dytaysha, tercer lugar den 13-14, mucha muher. Timmy, prome…
E portretnan di e Fundraising Fun Walk/Run 5K di awe mainta ta cla pa download. Click riba e portret akibow pa bai na e page. Danki na tur esnan cu a participa y a coopera cu Aruba Dolphins. Na tur…
E sticker nobo di Aruba Dolphins a keda cla y ta obtenibel serca Debbie Croes pa solamente afl. 10,00. Diabierna ultimo e hasi entrega di e prome sticker na e diseñador Alvin Croes. Nan a keda hopi zuiver.
Pueblo di Aruba ta cordialmente invita pa join Aruba Dolphins y pasa un mainta saludabel y ameno. Tickets ta obtenibel serca miembronan di Aruba Dolphins.
Pa nos landadornan ta miho prepara pa e Aruba Dolphins Open Water Swim Meet cu lo tuma lugar diadomingo 27 di september 2015 a traha un schedule di training na lama. Por fabor tuma bon nota di e fechanan aki…
Training pa tur age groups ta cuminsa awe tardi. See you there !!!


text:
Generacion Einstein y Comunicacion cu hubentud di siglo 21. Nan ta mas sabi, mas social y mas adulto…
Generacion Einstein a bira grandi. E buki di Jeroen Boschma, Inez Groen ta describi e adultonan jong cu ta invadi e mercado di trabou, ta bolter henter e sistema di educacion y ta explora e terenonan politico y social. Y nan ta hasi esaki na nan propio forma.
…Nan ta mas sabi, mas social y mas adulto…
Generacion Einstein a bira grandi. E buki di Jeroen Boschma, Inez Groen ta describi e adultonan jong cu ta invadi e mercado di trabou, ta bolter henter e sistema di educacion y ta explora e terenonan politico y social. Y nan ta hasi esaki na nan propio forma. Tin ora incomprendibel pa e generacion mas grandi cu nan.
Un tempo adultonan tabata pensa cu e comportacion stranjo di e teenagernan cu tur e oranan n’ey riba internet, facebook y otro media social ta pasa un dia. Mescos cu e multitasking, cu nan no por ni compronde, corda purba hasi mescos. ‘Un dia nan lo madura’, tabata e speransa. Pero no, Generacion Einstein ta hiba tur e actitud y aplicacionnan aki cu nan na pia di trabou. Tambe den ensenjansa avansa y te hasta den politica.
Continue reading “Generacion Einstein y Comunicacion cu hubentud di siglo 21”
VEMMA ta un programa di nutrishon diario kompleto y potente ku ta prove’e e vitamina y mineralnan nesesario ku dokter ta recomenda pa un curpa saludable. No tin nada pa sustitui fruta y berdura fresco. www.comprondiendobida.com
VEMMA ta un programa di nutrishon diario kompleto y potente ku ta prove’e e vitamina y mineralnan nesesario ku dokter ta recomenda pa un curpa saludable. No tin nada pa sustitui fruta y berdura fresco. Pero si bo estilo di bida agita ta stroba bo di haja e nutrishon diario, VEMMA ta bo “seguro di salud” na moda di papia, ku ta yuda bo kubri kualke defisiensia den bo nutrishon. E producto Vemma cu a pasa dor di estudionan clinico ta ensera:
• Formulashon medico diseña pa un dokter cu a combina ciencia oriental y occidental
• Mas cu 65 di e mineralnan mas importante pa bida
• 12 vitamina completo
Continue reading “E Forsa di VEMMA”
tratamento di menopausa, menopausa y intimidad. Dr. Carlos Viana ta splica cu hopi hende muher ta kere cu por cura menopausa dor di usa terapia di e hormona estrogeno(ERT) of otro forma di repone hormona den bo curpa (HRT). Descubrimentonan nobo den medicina a proba cu hormona sintetico por ocasiona mas daño den curpa di hende muher cu bon.
Un contribucion di Dr. Carlos Viana
E parti 1 di e articula aki yama Menopausa, su mito y berdadnan
Hopi hende muher ta kere cu por cura menopausa dor di usa terapia di e hormona estrogeno(ERT) of otro forma di repone hormona den bo curpa (HRT). Descubrimentonan nobo den medicina a proba cu hormona sintetico por ocasiona mas daño den curpa di hende muher cu bon. Tin alternativanan natural hopi mas sigur cu ta hopi mas efectivo ora nan ta wordu usa bou di guia di profesional. Prome cu tur cos, menopausa ta un proceso natural y no ta un malesa, asina ta cu un cura no ta necesario. Na di dos lugar, nivelnan di hormona den curpa di hende muher ta varia masha hopi mes. Tin hende muher cu mester di diferente hormona, pero tambe tin hende muher cu definitivamente no mester di estrogeno!
Continue reading “Dr. Viana: Tratamento di menopausa, menopausa y intimidad – Parti 2”
Bo cellular por hasi bo malo, E-Smog of Electro-Smog
Un contribucion di VitalChoices International
Esaki por ta e prome biaha cu bo ta tende di E-Smog of Electro-Smog y toch e no ta algo nobo. E-smog ta radiacion electromagnetico produci artificialmente dor di camponan magnetico y electrico; cu ta miyones di biaha mas fuerte cu radiacion electromagnetico produci den un forma natural.
Un contribucion di VitalChoices International
Esaki por ta e prome biaha cu bo ta tende di E-Smog of Electro-Smog y toch e no ta algo nobo. E-smog ta radiacion electromagnetico produci artificialmente dor di camponan magnetico y electrico; cu ta miyones di biaha mas fuerte cu radiacion electromagnetico produci den un forma natural.
Esaki ta e prijs cu nos ta paga p’e crecemento constante di electrificacion den nos bida diario. Nos ta constantemente exponi na liñanan di voltahe halto, WIFI Lan’s, radio, motornan electrico etc etc. Peor ainda, nos ta cana cun’e tur momento…..esta nos telefon cellular!
Bo por nota cu ora bo telefon cellular ta ring den bo auto e ta interferi cu bo stereo den bo auto cu un zonido fastioso di ‘bleep’?
Efectonan di electro-smog ta duna stress na hendenan saludabel y e ta baha bo sistema inmunologico cu ta habri entrada pa varios malesanan.
Continue reading “Bo cellular por hasi bo malo, E-Smog of Electro-Smog”
Beauty with Style ta start na januari 2011 cu estudio nobo pa pedicure, basa riba e situacion y necesidadnan na Aruba… www.comprondiendobida.com
Beauty with Style ta start na januari 2011 cu estudio nobo pa pedicure, basa riba e situacion y necesidadnan na Aruba…
Un estudio cu Beauty with Style ta coordina ya pa algun aña ta e estudio pa pedicure.
Estudio di pedicure modelo nobo lo ta basa riba e situacion y necesidadnan na Aruba. Esaki pasobra na Aruba tin situacionnan cu ta hopi specifico pa nos isla. Pa e motibo aki ta invita tur hende interesa den e estudio di pedicure medico pa inscribi pa e estudio aki cu ta cuminsa na januari.
Martine Koeten, directora di Beauty with Style ta splica cu ainda hopi hende no sa e diferencia entre pedicure medico y pedicure cosmetico. Basicamente loke e competencia di un pedicurista cosmetico ta pa corta y lak huñanan saludable, esta e cuido basico.
Continue reading “Beauty with Style na januari cu estudio nobo pa pedicure special pa Aruba”
Celebra Pasco na un forma natural cu aroma terapia …Beauty with Style ta juda bo… on www.comprondiendobida.com
Pasco ta un periodo pa relaha dushi cu famia y amiganan na cas… e holo di e cuminda, pero tambe e holo den cas ta contribui na crea un dushi ambiente. Dianan di fiesta ta relajante, pa kita stress di trabou y preocupacion… Beauty with Style ta juda bo pa logra esaki cu su cursonan di aroma terapia. Un workshop nobo ta ‘Aroma pa Regalo’. Den e workshop aki ta sinja e cursista pa traha su mes regalonan a base di aroma terapia pa e temporada di Pasco y pa cualkier otro ocashon. Den e curso Aroma terapia basico ta sinja conoce 10 aroma y nan caracteristica. Dus, con pa usa nan y kico mester tene cuenta cun’e ora traha cu aroma terapia. Tambe bo ta sinja pa traha productonan di cuido personal pa usa na cas. Esaki ta juda pa hisa e calidad di bida di un famia na un forma natural. Beauty with Style ta un instituto specialisa den entrenamento di estecista y masajista. Nan ta traha den cooperacion cu K.O.C. di Hulanda cu ta supervisa tur nan estudionan.
Ta conoci cu mas y mas hendenan ta busca formanan natural pa biba, ya cu esaki ta mas saludabel y mas economico. Tambe ta corda tambe cu e seccion di training y wholesale di Beauty with Style a muda pa Italiestraat 24 A, net patras di Superfood.
Awe ta dia di bisa danki…honra bida…honra bo sonjonan… on www.comprondiendobida.com
Awe ta dia di ‘bisa danki’…
E ta un custumber Mericano… e ta un bunita pensamento… y mi kier adapta bunita pensamentonan… awe ta dia di bisa danki y nos cada un por sinta y pensa un rato na ken nos kier ‘bisa danki’… por ta na un hende cu tin un nificacion hopi special den bo bida… bo casa, bo pareha, bo yiunan, nietonan, bo mayornan, bo famia y amigonan…
Pero por ta tambe… bisa danki na e hende cu tur dia ta hasi bo cas of oficina limpi… na e dokter cu ta cuida bo salud… esun cu ta jena gasoline pa bo auto… esun cu tur dia ta bisa bo ‘bondia’, maske e no conoce bo… esun cu a tuma tempo pa scucha bo, ora bo tin mester…
Bisa danki na bida, bisa danki na Dios pa su bunita creacion… na e lama cu ta kita tur bo cansancio y e awa cu bo ta bebe y ta purifica bo…
Continue reading “Awe ta dia di bisa danki y honra Bida”


text:
Preguntas frekuentes
E baha posibilidat di logra un embaraso den un pareha den edat fértil, ku tin relashonnan seksual normal durante un aña sin ningun método antikonseptivo, ta un problema kresiente. Den último 20 aña porsentahe di parehanan ku difikultat pa konsebí a oumentá di 10% pa serka di 20%.
Esaki por ta determiná, segun spesialistanan di inSer – Instituto di Fertilidat Humano, pa un deseo reproduktivo lat (produkto dje kambio di rol di hende muhé den sosiedat), defisiensia na kalidat i kantidat dje simianan (50% dje kasonan), i presensia di malesanan hopi frekuente manera endometriosis i infekshonnan pélviko ku ta opstruí e eileidernan. Mesun kos, 9% di parehanan ku ta konsultá pa fertilidat serka inSer, nan a realisá maramentu di eileidernan òf vasektomia, komo método di planifikashon di famia definitibo, i awor nan ta buska yuda pa logra un embaraso nobo.
Parespondéna e sirkumstansianan aki, siensia a perfekshonáteknikanankonosí komo InseminashonArtifisial (teknika mas sensio), rekomendá pa kasonanden kuata presentá endometriosis leve òf alterashon leve denkantidat i kalidat dje simianan, ku ta konsistípa depositáesimianan seleksionáden laboratorio pa su mihómobilidat, den matris di hendemuhédor di una tubohopi delegá, permitiendo ku nan alcansá e webuden un menor distansia i ta lografekundánan di forma natural; i Fertilisashon In Vitro, la kua tabuskafekundashon di un webuku unsimiapa fó dje kurpa di hendemuhé (kier menden laboratorio), pa posteriormente transferí elèmbrio resultante den interior di kavidat di matris, ku findi kontinuá ku su desaroyotenakombertíden un beibi.
Dor dje dosteknikanan di reprodukshonaki, probabilidat di embarasolo por wòrdu inkrementá di 60% te na 95% respektivamente, despues di 4 intentonan i di adekuá indikashon, di akuerdo ku e kaso di kada pareha.
Adishonalmente, nan a desaroyá teknología mas avansá manera teknika di inyektá un simia den e webu [ICSI], utilisá den kasonan unda ta presentá alterashonnan serio den e simianan òf unda no tin simianan den ehakulado, ma nan por optené dor di aspirá e epidídimo òf biopsia di testikulo, kultivo ekstendé di èmbrionan te na blastosisto (estado avansá di èmbrionan), ku mas posibilidatnan di pega den matris dje mama; Donashon di spèrma i webunan, esaki último ora edat di hende muhé ta avansá, ma e kier haña yu ku todo e komponente paterno genétiko dje kasá, ademas dje posibilidat di tin un embaraso propio; i métodonan nobo ku ta permití identifiká e fayonan ku ta kousa infertilidat, detekshon di anomalianan genétiko den èmbrionan, den kaso di eksistí malesanan genétiko heredá [Diagnóstiko Genétiko Pre-implantatorio], i e posibilidat di konhelá simia, èmbrio i webunan ku fin di preservá e fertilidat.
Unda nos ta kuminsá?
Den reprodukshon ta konsiderá ku e mayor efektividat ta dependé di un konsulta prekos i oportuna (mihó promé ku 40 aña pa hende muhé), i di un adekuá baluashon i asesoría pa hende spesialisá den sentronan di reprodukshon humano rekonosí, kende ta duna bo un diagnóstiko asertá i ta proponé tratamentu mas di akuerdo ku kada kaso, logrando asina, di un manera mas kosto/efektivo el embaraso i oumentando e posibilidat di un beibi salú.
i tokante kosto?
En general, tratamentunan di reprodukshon ta mas ekonómiko na medida ku hende ta konsultá ku menor edat i malesa ta ménos severo. Sin embargo, e prinsipal limitashon pa tuma di un desishon pa realisá un tratamentu no ta e faktor ekonómiko, sino e faktor emoshonal, ta sigurá spesialistanan di inSer, kende ta bisa ku e temor pa gasta un plaka i si ta nesesario ripití un tratamentu, agregá na e frustrashon ku ta representá un intento ku a faya, ta impedí ku hopi parehanan no inisia ni sikiera un proseso, ku den mayoría di kasonan por ser hopi sensio. Asina ta ku den tempo moderno nos por bisa ku no tin parehanan ku no por haña un yu, sino parehanan ku no ta tribi pa logra un embaraso.
Kuandomi ta sa ku mi tin un problema di fertilidat?
Reprodukshon humanota un proseso inefisiente. Durante proméaña, probabilidat pa luna di un embaraso pa un pareha, tadjis 20%. Esaki ta nifiká ku si eluna aki, shenparehanan tabuskaun embarasodjis20ta logr’e. E otro80lo tin ku trataden luna ku ta sigui, òf den otro.Anto un pareha ku hibadjis unu, dos òf tres lunatratando disalinaembaraso sin logr’e, no mester pensa ku tin un problema.
Reprodukshon humano ta un proseso inefisiente. Durante promé aña, probabilidat pa luna di un embaraso pa un pareha, ta djis 20%. Esaki ta nifiká ku si e luna aki, shen parehanan ta buska un embaraso djis 20 ta logr’e. E otro 80 lo tin ku trata den luna ku ta sigui, òf den otro. Anto un pareha ku hiba djis unu, dos òf tres luna tratando di sali na embaraso sin logr’e, no mester pensa ku tin un problema.
Anto: Kuantu tempo mester warda?
Si bien probabilidat di embaraso pa luna ta abou, probabilidat di embaraso di largu plaso ta bon. Si mesun shen parehanan ku ta buska embaraso, ta persistí den su búskeda durante un aña, ora e aña a kaba, a lográ un embaraso al menos 80 di nan, pa otro 20 parehanan, ku despues di un aña di búskeda no a logra haña un embaraso, panorama no ta asina bon, pa nan e porsentahe di embaraso pa luna, durante e segundo aña ta baha te na 5%. Den e momento aki e parehanan mester buska yudansa profeshonal.
Rekomendashon:
Si despues di tin relashonnan seksual durante un aña, sin uza ningun método di planifikashon i no a logra un embaraso, mester konsultá serka spesialista di fertilidat.
Un eksepshon dje rekomendashon ta e parehanan di edat mayor. Ku e transkurso di aña nan fertilidat ta kuminsá baha. Esaki ta berdát, tantu pa hende hòmber komo pa hende muhé. Desafortunadamente, ta okurí mas tempran pa hende muhé ku pa hende hòmber. Den hende muhé, despues di hasi 35 aña ta kuminsá e disminushon di fekundidat i despues dje 39 aña e proseso ta aselerá. Riba hende hòmber ta okurí mesun proseso ma na edat mas avansá.
P’é parehanan unda hende muhé ta mayor di 35 aña òf hende hòmber ta mayor di 55 aña, rekomendashon ta: konsultá despues di 6 luna di búskeda infruktuosa di gestashon.
Den algun kaso, e parehanan por sospechá ku tin problemanan pa haña un embaraso, debí na su antesedentenan médiko i pa nan ta rekomendabel konsultá lo mas lihé posibel.
Algun dje kasonan ta aki:
• Den un relashon di pareha anterior no a logra un embaraso a pesar ku no a evit’e.
• Si tin un enfermedat metabóliko manera diabétis, òf enfermedat di tiroides.
• A tin siruhíanan di barika anterior p.e. apendisítis, peritonitis, embarasonan ektópiko (kier men pafo’i matris, por ta den ovario òf den eileidernan), òf wantru di ovario. Den e situashonnan aki por eksistí opstrukshon di eileidernan.
• Hende muhé tin siklonan menstrual iregular. Esaki por nifiká problema di ovulashon.
• Hende muhé ta presentá lèk di lechi sin a tin un parto resiente. Esaki ta nifiká ku tin un transtorno ku hormona di laktansia (prolaktina) lo kua na su bes ta produsí problemanan di ovulashon.
• A utilisá Dispositivo Intrauterino (den matris), kual por oumentá riesgo di opstrukshon di eileidernan.
• Hende hòmber ku a tin trauma òf “varicose veins” testikular (kier men adernan dilatá), lo kua por afektá e produkshon di simianan.
• Tin ousensia di ehakulado.
• Ta eksistí ekseso di peso òf peso abou. E dos ekstremo ta kousa desòrdu den hormonanan di reprodukshon.
Si no ta eksistí ningun dje kondishonnan anterior, ma e pareha tin un preokupashon grandi pa su futuro reproduktivo, ta bal la pena konsultá di tur manera. Un spesialista por realisá algun eksamennan sensio, ku ta aklará e situashon i trankilisá e pareha.
E eksamennan básiko di fertilidat ta tres:
• Spèrmogram: Eksamen dje spèrma pa wak e kantidat i kalidat dje simianan dje hòmber.
• Detekshon di ovulason pa konosé si hende muhé ta produsí ovocito hechu kada luna. Medishon di hormonanan (progesteron) den sanger, dia 21 dje siklo.
• Eksamen di eileidernan pa detektá opstrukshon òf “adhesions” (tehido sikatrisá) den sistema reproduktor di hende muhé, por ser realisá dor di un x-ray ku medio di kontraste òf dor di un laparoskopia.
Un bes bo tin e resultadonan dje eksamennan aki, por plania kua ta e mihó tratamentu pa logra un embaraso.
Sí. E situashon aki ta konosí komo “infertilidat sekundario”. Despues di un parto, hende muhé ta keda “refraktaria” (organismo ta rechasá), na un nobo embaraso pa un tempo variabel, ku ta dependé di durashon di laktansia. E motibo di esaki ta prioridat di supervivensia dje organismo. Tantu embaraso komo laktansia, ta eksigí, metabólikamente, hopi dje organismo, así ku naturalesa ta evitá ku e dos situashonnan ta pas’é na mes un tempo.
Laktansia ta impedí e proseso ovulatorio i esaki ta reflehá ku ousensia dje siklo menstrual.
Si no tin laktansia òf esaki ta parsial (Kier men, laktansia materno huntu ku bòter di otro lechi no materno), e proseso ovulatorio por bolbe bek den un luna for dje parto. Si tin alimentashon ku lechi materno únikamente, menstruashon i ovulason por retrasá te na seis luna pos-parto. esaki no ta okurí den shen por shen di okasionnan i hende ku ta deseá evitá un embaraso no por konfia únikamente riba laktansia, sino ku mester kombin’e ku otro método antikonseptivo.
Al kontrario, e parehanan ku tei buskando un segundo embaraso, mester tuma kuenta ku den promé luna pos-parto por ta difísil haña un embaraso i por ta nesesario warda entre seis pa diesdos luna pa logra sali na estado. Si despues di un aña òf mas, di buska un embaraso sin uza ningun método antikonseptivo (esaki ta inkluí métodonan natural manera apstinensia durante dianan fértil òf interupshon dje koito antes di ehakulashon), i no ta dunando lechi na beibi, i ainda no logra un embaraso, mester pensa ku ta eksistí un problema i tin mester di konsultá serka spesialista.
Den algun situashonnan, den esun ku ta premirá ku ta eksistí un problema, ta rekomendabel konsultá antes dje tempo aki.
E situashonnan aki ta:
1. Operashon sesario infektá. Normalmente, ora bo a realisá un sesario, esaki no ta pone den peliger e fertilidat futuro. Sin embargo, si tin infekshon, ta kore peliger ku infekshon ta provoká un opstrukshon di eileidernan i por kousa infertilidat. Ta papia di sesario infektá ora ta recohé pus den e herida kirúrhiko òf tin keintura i oló malu den sekreshonnan vaginal.
2. Keintura puerperal (endometritis pos-parto): esaki ta un infekshon despues di un parto vaginal. Usualmente ta manifestá pa medio di keintura haltu den pos-parto, huntu ku fluho vaginal huntu ku pus i doló di barika. Tambe ta kore peliger di haña opstrukshon di eileidernan.
3. Utilisashon di Dispositivo intrauterino: ta masha frekuente utilisashon dje método antikonseptivo aki durante pos-parto. E dispositivo por kousa infertilidat ora ku ta sirbi di brug pa agentenan infeksioso por subi for di vagina ta na eileidernan. E riesgo ta hopi abou ku e dispositivonan moderno.
4. Siklonan iregular: Ta normal ku eksista ousensia di menstruashon (amenorrea) te na seis luna pos-parto, ma si esaki ta persistí òf e siklonan ta hopi iregular, esaki por nifiká ku tin problema ku e proseso di ovulashon.
5. Ta persistí sekreshon di lechi: Den algun muhénan, a pesar di stòp e laktansia dje beibi, ta persistí sekreshon di lechi, esaki ta debí na un transtorno hormonal mihó konosí komo hiperprolaktinemia, esaki por kousa difikultatnan pa logra un embaraso, pasobra e ta kousa transtornonan ovulatorio.
6. Problemanan Seksual: Yegá di un beibi ta modifiká bida seksual dje pareha debí na e difikultatnan ku orarionan i debí na kansanshi i falta di soño di promé lunanan, esaki por kousa un distansiashon dje pareha, ku si ta persistí por rekerí yuda serka dòkter seksólogo profeshonal.
7. Enfermedatnan di transmishon seksual: Por ta riba hende hòmber òf hende muhé, nan por kousa opstrukshon dje kanal deferente (hòmber) òf di eileidernan (muhé), n opstante un tratamentu antibiótiko adekuá.
8. Siruhíanan òf traumanan: Si den e tempo transkurí despues dje parto, a tin siruhíanan manera apendisítis òf wantrunan den hende muhé òf hernia òf siruhía di testíkulo den hende hòmber, òf golpi i trauma riba órganonan genital òf abou dje barika, ta eksistí e posibilidat di alterashonnan dje sistema reproduktor.
Den kasonan di infertilidat sekundario ta importante rekurí serka un bon profeshonal, ku por balua importansia dje transtorno aki.
Estudio di un pareha ku transtorno di fertilidat mester inisiá den momento adekuá, pa motibo ku edat di hende muhé ta hunga un papel fundamental den probabilidat di logra un tratamentu ku terminashon na nasementu di un beibi salú.
E proseso di diagnóstiko di un pareha ku infertilidat mester ta kompleto, konkreto i lihé. Den un término di 30 pa 45 dia e pareha aki mester ta kompletamente studiá, mester konosé e kousanan ku ta generá difikultat pa logra un embaraso i opshonnan di tratamentu.
E estudio aki ta enfoká riba kuater punto prinsipal:
1. Funshon dje ovarionan: generalmente historia klíniko, ekografía i medishonnan hormonal den sanger, ta permití nos sa si funshon ováriko di hende muhé ta adekuá i si kantidat i kalidat dje webunan den su ovario ta sufisiente pa logra un embaraso.
2. Funshon di eileidernan: eksamen manera laparoskopia i histerosalpingografía ta permití definí si esakinan ta haña den kondishonnan adekuá pa permití un embaraso.
3. Kondishonnan dje matris: eksamennan un tiki kompleho manera ekografía, histeroskopía, histerosonografía òf histerosalpingografía, ta permití detektá alterashonnan di matris ku por komprometé e posibilidat di logra un embaraso.
4. Karakterístikanan dje simianan: spèrmogram (eksamen dje spèrma) ta e prueba reina den baluashon di kapasidat fértil dje hòmber.
Ku estudio dje kuater puntonan aki por detektá e kousa di infertilidat den 90% dje parehanan. Djis un 10% dje parehanan no ta logra detektá e kousa di infertilidat. Riba nan por realisa un diagnóstiko di infertilidat inekspliká, pa hasi esei ta eksistí métodonan di tratamentu efektivo.
Kada un dje kousanan di infertilidat lo por ser tratá i posibilidat di éksito oumenta dia pa dia danki na e rápido desaroyo sientífiko riba área di reprodukshon humano, i eksperiensia di nos klínikonan i biólogonan.
Si bo ta un muhé menor di 35 aña, ku siklonan regular (kada 25 pa 35 dia) i tin ménos ku 1 aña di buska un embaraso, probablemente no tin mester di tratamentu, djis dunabo e oportunidat di optené un embaraso di manera spontáneo durante 12 luna, teniendo e kompañamentu di inSer dor di Konsulta Pre-konsepshonal.
Al kontrario, si bo tin mas ku un aña buskando un embaraso, òf bo ta mayor di 35 aña i tin mas di seis luna sin logr’e, nos ta rekomendabo konsultá serka un spesialista di reprodukshon humano, bo por bai na Konsulta di Promé Biaha. Tambe ta kombeniente konsultá ora bo siklonan ta iregular òf inusualmente doloroso, si abo a tin siruhíanan di barika, òf si abo tin diagnostiko di endometriosis.
Meskos, si bo ta hende hòmber mester konsultá si abo a tin historia di inflamashon òf golpi riba bo testíkulonan, siruhía di testíkulo, testíkulo no desendé òf malesa venériko. Tambe si e kantidat dje ehakulado ta masha tiki (ménos di 1 mililiter) òf ehakulado ta di un koló diferente ku blanku pèrlá.
Pa bo informashon, na kontinuashon nos ta bai dunabo un lista ku e problemanan frekuente i su opshon di tratamentu:
• Problemanan di ovulashon òf siklonan menstrual iregular:
Ta uza remedinan pa stimulá e ovario pa provoká ovulashon. E remedinan aki por ta pilnan òf tambe inyekshon, ku ta hopi mas potente.
• Problemanan ku e simianan:
Inisialmente mester trata di haña un kousa dje problema i trata’é (Konsulta Urológiko & Andrológiko). Despues di esaki, por utilisá Inseminashon Artifisial [Hasi link ku e tratamentu aki] ora e problemanan ta leve òf Fertilisashon In Vitro i ICSI ora tin problemanan severo.
• Opstrukshon di eileidernan:
Tin dos alternativo:
Realisá un siruhía pa koregí e problema.
Realisá un tratamentu di Fertilisashon In Vitro, den kua e webunan ta ser saká for dje ovario i fertilisá den laboratorio ku e simianan dje kasá. E webunan fekundá despues ta transferí na matris dor di vagina, evitando e paso dje simianan, webu i èmbrio dor di eileidernan.
• Infertilidat Inekspliká:
Esaki ta okurí ora, a pesar ku tur eksamennan ta normal, embaraso no ta logra. Inseminashon Artifisial a demostrá ser efektivo den hopi dje kasonan aki.


text:
Piedra rosetta del Papiamento
-……un espesie di direktor di hotel?
-Nos na Rizome no tin puesto di trabou, Dr. Razak. Djis kos di hasi i hende ku ta hasi nan.
-Mi estimado kolega nan di e Partido di Inovashon Popular lo jama esaki inefisiente.
-Wel, nos idea di efisiensia tin mas di haber ku satisfakshon personal I no ku poseshon nan material.
-Mi a kompronde ku un gran kantidat di empleado di rizome no ta hasi nada mes.
-Wel,nos ta soru pa nos mes. Naturalmente hopi di e aktividat nan aki ta kai pafo di ekonomia monetario. Un ekonomia invisibel ku no por wordu kwantifika na dollars
-Den ecu, bo kermen.
-Si, despensa. Manera trabou di kas; bo no ta haña sen pa esei, pero ta asina bo famia ta sobrebibí. No ta asina ey? No ta paso e no ta den un banko, e no ta eksistí. Insidentalmente, nos no ta empleado sino asosiadonan.
-Ku otro palabra mas bien bo ta disfruta di bo trabou ku saka benifisio foi dje. Boso a remplasa trabou, e humiliante spektro di produkshon forsa ku un seri varia di pasatempu nan komparabel ku weganan. Asina bosnan a remplasa motivashon di kudishi ku un red di laso nan sosial, reforsá pa un struktura elektivo di poder.
-Si, mi ta kere ku si, si mi ta kompronde bo definishon nan.
-Kon largu lo dura prome prome ku bosnan por elimina trabou kompletamente?
Estudios revelaron que el texto encontrado es parte de la novela de ciencia ficción Islas en la red de Bruce Sterling. Traducción y adaptación por Ayinde Torres y Manuel Ortega.


text:
Riba diamars 14 di maart ultimo Su Excelencia Gobernador di Aruba, sr. J.A. (Alfonso) Boekhoudt a tene un bishita di cortesia na Camara di Comercio y Industria di Aruba (KvK). Su Excelencia a wordo ricibi door di Presidente, sr. Ernst Mohamed, e Directora, sra. Sonja Velthuizen y algun miembro di Directiva. Presidente y Directora a haci un recorido cu Gobernador den e edificio di KvK y a splica en breve kico ta e tareanan di cada departamento di KvK. Despues di e recorido a tene un reunion cu e Directiva den e Auditorium di KvK.
Durante e reunion a trece diferente puntonan dilanti cu ta di importancia pa e comercio di Aruba. Despues di a introduci tur e miembronan di Directiva, a elabora rib’e iniciativanan di KvK pa 2017 pa mehora comercio na Aruba. KvK ta forma parti di diferente comision relata cu E-commerce, Caya Grandi, ROPv, Diversificacion di Economia y Financiamento di Empresario pa nombra algun. KvK a menciona tambe cu e tin atencion pa e empresario hoben cu mester guia y financiamento.
E meta di KvK pa 2017 ta “Trece empresario, Gobierno y comunidad hunto”. E aña aki KvK lo inverti den su website y tambe den su sistema di registro nobo. E sistema aki lo reemplasa esun actual, lo ta mas facil pa e cliente traha cune y lo brinda mas servicio cu e cliente ta desea. KvK kier sigui modernisa su servicionan via un registro di negoshi mas moderno y automatisa p. e. un cliente por pidi un extracto y ricibi esaki digital. Tur dia tin negoshi cu ta registra y cancela di e registro di negoshi.
KvK ta colectando informacion pa por comprende e motibonan pakico un negoshi ta cera. Pa fin di aña KvK ta bay trece mas claridad den e motibonan di cancelacion di negoshi.
En conexion cu eleccion 2017 KvK lo organisa dos debate caminda e partidonan politico lo debati otro.
E debate lo wordo transmiti en bibo via TeleAruba. E comunidad lo haya e oportunidad di conoce kico ta e ideologia di e partidonan participando den eleccion y kico nan ta ofrece.
KvK a reuni cu algun partido pa intercambia idea y comparti kico ta e preocupacion y e solucion cu KvK ta sugeri pa nan inclui den nan programa di campaña.
Pa loke ta e situacion di comercio den Caya Grandi, KvK ta bay sinta cu diferente stakeholders p’asina purba mehora e situacion di Caya Grandi. KvK a indica cu lo bay duna mas atencion pa trece bida den Caya Grandi.
Un desaroyo cu sigur mester tene na bista ta e consumo online. Na Aruba no tin ainda un sistema di pago online. KvK a tene reunion cu comerciante local y tambe cu CBA encuanto esaki. Hunto a discuti e situacion y tambe propone ideanan pa e obstaculonan cu esaki ta trece cu ne. KvK lo kier mira den futuro un materia encuanto “entrepreneurship”. Scolnan por yuda den forma un base pa e hoben ta mas bon prepara pa por lanta y maneha su propio negoshi den futuro. Mirando cu e gastonan ta halto e ta alabes un recomendacion di KvK pa introduci incentivanan fiscal cu lo yuda alivia un empresario cu kier cuminsa un negoshi.
KvK ta mira e importancia den apunta diferente area rond Aruba como zona pa naturalesa caminda e empresario tambe por contribui na su mantencion. Alabes ta importante pa conscientisa e comunidad riba nan comportacion pa cu desperdicio di sushi.
Na final di e reunion extenso Gobernador a vocifera cu e la anticipa e reunion aki for di hopi tempo. Gobernador ta mira e importancia di e funcion cu KvK tin y ta spera cu pronto por tene un otro reunion. Gobernador ta desea KvK hopi exito y pa sigui informa encuanto e logronan y preocupacionnan di e empresario local cu tin impacto riba e economia di Aruba.


text:
ORANJESTAD(AAN):Tin por lo menos dos compania cu ta hopi interesa pa cumpra Arugas, cu pa e ultimo añanan ta den man di AIB-Bank. E banco tin algun tempo caba buscando un cumprado, pero di mas o menos 16 miyon cu nan a cumpre algun aña pasa, awor nan lo kier 25 miyon florin pa e compania. Aruba Growth Fund, maneha pa Rene Kan y Milton Berlinski ta por lo menos un di e partidonan interesa pa tuma Arugas over. E fondo apenas a lanta pero tin hopi apetit pa inverti den oportunidadnan manera esaki. Arugas tin e monopolio di gas domestico y practicamente ta domina e mercado comercial tambe. E otro partido interesa pa algun aña caba ta Utilities Aruba N.V., e compania madre doño di WEB N.V. Y ELMAR N.V. Pa algun aña caba Utilities Aruba N.V. ta tras di Arugas, desde tempo di e Gobierno di Gabinete Oduber IV. E tempo ey Utilities Aruba N.V. tabata cla pa cumpra e compania di e doñonan anterior, pero Gobierno no a aprecia e intencion. Consecuentemente Utilities Aruba N.V. a distancia di e intencion y asina AIB-Bank a cumpra e compania. Cu e oferta awo, AIB-Bank ta cla pa saca su inversion y un ganashi di mas of menos 10 miyon florin adicional.
Segun informacion for di fuentenan di negoshi, tin mas compania interesa den Arugas, tanto local como internacional.
Aunke cu e lista di interesado ta largo, toch e intencion ta pa un compania local cumpra e compania local di gas, pa por sigura crecemento y pa hiba Arugas na un siguiente nivel. Un fecha pa tuma un decision final no tin ainda, pero ta mustra cu pa e aña aki ainda Arugas lo tin un doño nobo.


text:
E siman aki tur e deportenan cu ta participa den Jan Brokke memorial ta start sali.
Manera tur aña Directiva di Fundacion Movemiento ta Bida (FMTB) ta organisa e torneo deportivo pa tur esnan cu tin 60 aña of mas. Manera aña pasa FMTB atrobe e aña aki a haya ayudo financiero di parti Subsidie Comissie di Lotto pa Deporte pa cual nos ta sumamente agradicido. Na e manera aki nos 60 plusnan por tin un evento deportivo grandi atrobe.
Un total di ocho ramo di deporte lo worde practica durante e dianan ey y entregamento di premio e aña aki lo ta dia 16 di september durante un anochi ameno di 8:00pm pa 1:00am unda tur hende por los pia cu bon musica manera semper di J-Formation.
Esaki lo tuma lugar na Club Cage den King Plaza riba Sasaki.
Softbal a cuminsa caba rib’e tereno di Aruba Jrs. y lo hunga varios weekend sigi unda mescos cu aña pasa lo tin bataya fuerte entre e teamnan participante.
Volleyball ainda tin lugar pa tur esnan cu kier hunga cu of sin team. Volleyball lo worde hunga den Sporthal na Santa Cruz diahuebs 14 di september pa 7’or di anochi.
Tuma contacto cu Rudy Leysner na tel: 5942546.
Tambe pa atletismo, cual lo tuma lugar 16 di september pa 7’or di mainta cuminsando na Palm Beach (cana y core), por tuma contacto cu Rudy Leysner cu ta encarga cu esaki.
E aña aki atrobe Jose Geerman a tuma e timon pa organisa biljard. E aña aki e lo wordo hunga na J&J Snack na Noord. Dianan 9 y 10 di september lo worde hunga cuminsando pa 3’or.
Si abo tambe kier participa ainda cu biljard anto yama Jose na tel: 7482122.
Pa bowling manera tur aña Edna Maduro lo bay organisa esaki y lo wordo hunga riba canchanan di Eagle Bowling. E weganan lo tuma lugardianan 8 y 10 di september.
Si abo kier purba bo suerte cu e caballeronan y damanan 60 den bowling anto yama Edna na tel. 5942433. Domino ta completamente yen caba ya cu Roy Sneek for maart caba a cuminsa prepara su schedule cu e aña aki atrobe lo ta na Centro di Bario Noord.
Dia 30 di augustus e reunion di domino na Centro di Bario Noord a tuma lugar. Nos amigo Roy ta puntra tur hungador pa ta presente 30 minuut prome cu wega y tene cuenta cos lo wordo hunga dianan 7 y 10 di september.
Pa mas informacion tocante e diferente weganan por yama oficina di FMTB na tel: 5868651.
Tennis e aña aki lo tuma lugar rib’e canchanan di Gold Coast ariba dianan 13 y 14 di september cuminsanda pa 7’or di anochi.
Directiva di Fundacion Movemiento ta Bida kier a gradici e aña aki atrobe tur esnan cu ta yuda nos gratuitamente pa organisa e torneo grandi aki cu ta esun di mas grandi na Aruba.
Tur hende ta wordo invita di awor caba pa bin presencia nos 60 plusnan den accion.


text:
WILLEMSTAD - Nos sa ku e notisia no ta nobo i ku a anunsié kasi silensiosamente pero ta un akto di malagradesido pa un gobiernu kaminda politikonan ta gana nan 15.000 florin bai ariba ta kobra nan Penshun di Behes normal dia nan yega ne edat pa kobra, i esnan
Day: November 15, 2017
Awe Corte di Prome Instancia tin pa trata E.o. menaza contra di un agente policial cu morto
Persona cu problema mental hiba PAAZ
Diamars, pa mas of menos 7'or y 36 di mainta, Central ta dirigi patruya tras di Talk of the Town pa un persona sospechoso. Descripcion di e sospechoso tabata un homber color scur di nacionalidad Haitiano, kende tabata full na blanco bisti. Central a meld tambe cu e sospechoso tin
Tubonan di koper horta di negoshi
Den ultimo dianan aki tin un racha di kiebro y robo unda cu diferente negoshi a bira victima, unda principalmente e daño causa ta costa mas di loke a wordo horta. Diamars den oranan di anochi Central di Polis ta manda un patruye na e negoshi Shoebaloo Sports, cu tambe a
Polis tambe tin cu haya boet?
Dangui Oduber: Minister Sevinger ta bezig ta “downgrade” producto Aruba
Fin di aña Cultural na Fiesta di Cunucu 2017
Cuater aña pasa Stichting Monumentenfonds Aruba (SMFA) a aserca diferente partnersnan cultural pa organisa un fiesta di cunucu pa asina celebra e casnan di cunucu como e monumentonan cu mas ta resalta riba nos isla. Y asina hunto Departamento di Cultura Aruba, Santa Rosa y Fundacion Museo Arubano nos a organisa
Kiebro y robo den BoAruba
Pizzahut tambe victima di ladronnan
Diamars pa mas o menos 3’or y 40 di marduga, polis ta wordo manda na Pizza Hut Sasaki, pa motibo desconocidonan lo a kibra y a drenta horta den e establecimento. Na yegada polis ta papia cu e director di e compania, kende ta splicanan cu pa mas o menos 11’or
Destruccion den auto
Un cabayero cu a para su auto den Mauvestraat a constata cu ora cu el a bolbe ya caba personanan desconoci a comete kiebro den dje Pa 3’or di madruga ta presenta na warda di polis San Nicolas e homber B., pa haci denuncia di un kiebro den su vehiculo. Ta


text:
Sostené Encelia
Hasi un transferensia personal
Hasi un donashon for di Kòrsou:
Pronto Encelia lo tin un kuenta di banko propio na Kòrsou. Mientrastantu bo por hasi bo donashon na Encelia riba kuenta di banko 59333301 riba nòmber di Fundashon Kinderdorp Hebron (Maduro & Curiel bank NV) òf via Giro 522380 riba nòmber di Fundashon Kinderdorp Hebron.
Hasi un donashon for di Hulanda:
Bo donashon na Encelia ta bonbiní riba kuenta di banko 66.96.18.136 riba nòmber di ‘Stichting Vrienden van De Hoop (Dordrecht, ING bank) bou di menshon di Fundashon Encelia.
Hasi un donashon for di eksterior:
Bo donashon na Encelia ta bonbiní riba IBAN: NL 24 ING B 0669 618136 riba nòmber di Stichting Vrienden van De Hoop (Dordrecht, ING bank) bou di menshon di Fundashon Encelia . E BIC ta INGBNL2Z.
Masha danki pa bo sosten!


text:
CABO SAN ROMAN, EDO. FALCON, VENEZUELA: Durante un patruya riba lama serca di e costa di Paraguana, Polis Maritimo Costera, a captura 5 cuidadano Venezolano, kendenan ta miembro di e banda “EL Guayo”, cu t’e banda cu ta dedica na contrabanda di hero, koper, nikel etc etc. E contrabandistanan a wordo
Day: October 25, 2017
Dama ta keda deteni pa comete destruccion na un auto na Bushiri
Auto probablemente procedente di ladronicia laga atras den Hubadastraat
Supuesto intento di asesinato a fracasa y a laga e victima herida atras
Otmar Oduber y Andin Bikker como nan dos candidatonan pa Minister
POR ta wordo representa den Parlamento pa drs. Marisol Lopez Tromp y Alan Howell Tabata diamars anochi, cu partido POR tabatin un reunion extraordinario di Conseho di Partido, unda e partido a dicidi di apunta nan candidatonan pa puestonan Ministerial. Nan ta Otmar Oduber y Andin Bikker, maske cu ainda no
Presidente di Parlamento, drs. Mervin Wyatt-Ras – Diahuebs lo aproba credencial di 21 Parlamentario y lo clausura e periodo parlamentario 2013-2017
Den entrevista cu Presidente di Parlamento, drs. Mervin Wyatt-Ras, el a trese dilanti cu awe lo aproba credencialnan di 21 Parlamentario. E Parlamentarionan ta: di MEP, sr. Guillfred Besaril, sr. Glenbert Croes, sra. Daphne Lejuez, sr. Dangui Oduber, sr. Chris Romero, sra. Xiomara Ruiz-Maduro, sr. Hendrik Tevreden, sr. Rocco Tjon y
Amsterdam Manor y MVC Eagle Beach ta sigui innova pa preserva nos medio ambiente
Aruba Tourism Authority ta informa comunidad riba high season di turismo crucero Tuma nota cu aumento di trafico y actividad comercial
Aruba a drenta oficialmente su temporada halto di turismo crucero. Esey tabata notabel caba algun dia atras ora cu, riba un dia tabatin 5 barco crucero mara na waf di Oranjestad simultaneamente. Ademas di e bienestar economico, e volumen halto di turista ta trece cu n’e tambe mas trafico di persona,


text:
Kralendijk - Sr. Pieters a entregá su retiro komo miembro di e Konseho.
Gezaghebber ta risibí Minister di Defensa i Hustisia.
Kralendijk – Djaweps, 12 di yanüari Gezaghebber Edison Rijna a risibí bishita di kortesia di Minister di defensa i hustisia, sr. Ard van der Steur. E bishita tabata unu ameno.
Bzk Ta Organisá Treinen Pa Mandatarionan.
Kralendijk – Ministerio di Asuntunan Interno i Relashonnan di Reino (BZK) dianan 15 i 16 di ougùstùs ta organisá un workshop na Saba ku tin komo meta pa amplia konosementu di nos mandatarionan riba tereno gubernamental. E workshop aki ta pa mandatarionan di islanan BES.
Ofisinanan Di Gobiernu Ta Sera Dianan 30 Di Desember I 2 Di Yanuari 2017
Kralendijk – Ofisinanan di gobièrnu ta será dianan 30 di desèmber i 2 di yanüari. Esaki manera sa ta e kustumber den e temporada aki gobièrnu di Boneiru esta Entidat Públiko Boneiru ta ofresé su empleadonan dianan èkstra liber te asina leu ku servisio ta permití.
"Bishita Minister di Finansa na Hapon"
Kralendijk - Tratado Fiskal ku Emiratonan Arabe Uni. Durante di e reunionan den e kuadro di OESO na Kyoto, varios negoshashonan ku e delegashon di e Emiratonan Arabe Uni (EAU), a tuma luga pa yega na un akuerdo riba un tratado fiskal entre Korsou i e EAU.
Minister Di Defensa Di Bishita Serka Gezaghebber Rijna
Kralendijk – Resientemente minister di defensa sra. Jeanine Hennis-Plasschaert a realisá un bishita di trabou una Boneiru.
Kontroladó nan di doping a risibí badge i karnèt
Kralendijk – Shete kontroladó nobo a risibí ofisialmente nan badge serka gezaghèber Edison Rijna i nan karnèt.
Embahador Di Inglatera Di Bishita Na Boneiru.
Kralendijk – Djaweps 24 di novèmber embahador di Inglatera stashoná na Den Haag, sr. Geoffrey Adams, a hasi un bishita di orientashon aki na Boneiru.
Diputado Nina Den Heyer A Risibí Èksemplar Forsa Methode Stichting Project
Kralendijk – Diputado Nina den Heyer durante su bishita di sera konosí na Stichting Project a risibí un èksemplar di e “Forsa Methode” , un método speshal pa guia hóbennan ku tin problema di atheshon.
Het Olb Stelt Te Kiezen Voor Een Harmonieus En Constructief Traject
Kralendijk - Met verbazing heeft het Bestuurscollege kennisgenomen van de verschillende reacties op haar persbericht van 21 oktober, Hondenwelzijn hoog in ’t vaandel op Bonaire. Verbazing omdat het OLB nog middenin het traject zit waarin alle betrokken partijen gezamenlijk bespreken op welke manier er toegewerkt kan worden naar een beter welzijn voor onze honden.
Gezaghebber Ta Felisitá E Pueblo Di Korsou
Den kuadro selebrashon di dia di Bandera
Kralendijk – Na okashon di e selebrashon di e dia di bandera di Kòrsou, Gezaghebber sr. Edison Rijna, a manda e siguiente karta di felisitashon


text:
Departamento di Aduana un bes mas por anuncia cu e siguiente empleadonan a crece den nan funcion y rango.
Sra. Antonia Werleman-Curie a ricibi e rango di Hoofd Verficateur I&A. Sra. Antonia Werleman-Curie ta actualmente encarga cu e departamento di Douane Tecniek.
E departamento aki ta encarga cu tur e tecnicalidadnan cu ta para den ley y tin di haber cu entre otro Vrijstellingen, Tijdelijke Invoer, Entrepots y Controle na Invoer.
Sr. Ra Croes a ricibi e rango di HoofdKommies Verificateur I&A. Sr. Ra Croes ta fungi actualmente como hefe suplemente na Aeropuerto y na Aerocargo.
Sigur un funcion cu tin su retonan, pero cu su añanan di experiencia, conocemento y capacidad ta hasi un bon trabou den e Cuerpo di Aduana.
Sr. Mark Simon a ricibi e rango administrativo di HoofdCommies. Sr. Mark Simon ta eherciendo e funcion di Chef Algemene Zaken na Departamento di Aduana.
Gerencia, staf y empleadonan di Departamento di Aduana ta desea sra. Antonia y sr. Ra y Mark éxito y perseverancia den nan tareanan pa sigui crece den nan carera.


text:
Paul van Loon cu talento local
Den cuadro di Festival di Buki pa Mucha, Biblioteca Nacional Aruba ta ofrece mucha un presentacion special di escritor di buki, Paul van Loon. Esaki ta tuma lugar na Cas di Cultura diamars awor pa 6or y mey. Carchinan ta obtenibel na biblioteca na Playa y San Nicolas y na MFA Noord y Paradera pa solamente 5 florin.
Musiconan local cu ta acompaña Paul van Loon ta gitarista Jeanoir A. Koolman. Jeanoir tin 14 aña tocando guitara. Jeanoir tabata alumno di Derrick Lopez, Edwin Kock, Ivan Jansen, Martin Buitenweg y Serghio Jansen. Su genero preferi ta Jazz, y e tin su mesun banda cu yama ‘Live Xpressions’ y esaki ta toca rond di Aruba na diferente hotel/restaurant. Alex Koolman ta e otro musico cu ta acompaña Paul van Loon diamars atardi. Alex ta percusionista y e tambe a cuminsa practica musica di chikito. Alex Koolman ta toca cu Robert Solo Banda show y ta yuda otro gruponan musical. E ta toca den diferente festival di Himno y bandera. Biblioteca Nacional Aruba ta invita mucha y adulto pa e presentacion special aki di escritor di buki, Paul van Loon.
Paul van Loon ta un escritor di buki pa mucha y su genero preferi ta suspenso. Den pasado Paul van Loon a participa na dos ocasion na e Festival di Buki pa Mucha, na 1995 y 1998. Paul van Loon a skirbi masha hopi buki mes y ta bon conoci pa su serie ‘Griezelbus’. Su bukinan a keda traduci den varios idioma.


text:
LONDON, Inglatera – Ayera, dia 1 di Januari, espectadornan Ingles cu a cende Canal 4, a descubri un teoria alternativa riba e hundimento di Titanic, cu e aña aki lo cumpli su di 104 aniversario. Segun e documental “Titanic: the New Evidence”, no tabata e dalmento contra un iceberg ta loke a causa e tragico hundimento di e transatlantico, sino un candela den e boilernan cu a cende, incluso prome cu nan a sali for di Belfast.
E teoria ta basa riba e hayasgo di varios potret recientemente subasta cu, segun analistanan, ta mustra cu tabata tin indicacion di un candela den e casco di e embarcacion prome cu el a nabega. E principal responsabel di e ekipo di investigacion ta e periodista Irlandes, Senan Moloney, kende a studia Titanic for di añanan ochenta y a publica bukinan manera “Titanic Scandal: the Trial of the Mount Temple (Amberley), “Titanic and the Mystery Ship” (Tempus) of “The Irish aboard Titanic” (Mercier).
Con e medionan Britanico a recoge esaki, Moloney a señala den e documental cu tin un mancha preto poco mas di nuebe meter di longitud, probablemente ocasiona pa un candela. E luga caminda cu e señal aki ta na e parti drechi di e embarcacion y no pa casualidad, hopi cerca di e luga cu e iceberg lo a mpacta durante e anochi di 14 pa 15 di April. Den e documental e experto a señala a proposito di e imagen cu “nos ta mirando na e area exacto unda cu e iceberg a impacta y parce di tin un debilidad of daño na e casco dene zona ey, incluso prome cu el a bandona Belfast.” Es decir ya den e propio waf, prome cu el a sali pa Southhampton unda cu e biaheronan a monta.
E programa special, cu a dura algo mas di tres cuarto di ora y por a wordo mira online riba e pagina di Channel 4, ta recoge e testimonio di otro investigadonan, cu ta den acuerdo cu Moloney. E candela, ta señala, tabata conoci di parti di e tripulacion y door di a mantene secreto a conduci na e tragedia caminda cu a muri mas of menos 1500 persona. Segun ta señala den e documental, den algun momento durante e pruebanan di e barco, e candela a cuminsa den e reserva di combustibel cu tabata tras di un di e boilernan, a alcansa mas of menos 1000 grado Celsius, a purba di a wordo para pa un ekipo di 12 hende y sin cu esakinan tabata capas di pag’e, a caba lagando secuelanan cu lo tabata letal pa e embarcacion.
Fuente: http://www.elconfidencial.com/


text:
Despues di un tremendo kampionato hubenil ku ta tras di lomba awor aki direktiva di CSB ta den full swing pa start nos kampionato nashonal patrosiná pa Maduro &Curiel’s bank. Nos apertura di kampionato 2017 lo tuma lugá djabièrnè 19 mei na Stadion di Pòst 6. E seremonia ofisial lo start 18:45 i seguidamente lo inisiá ku lansamentu di e promé bala pa 19:30. Lo hunga 2 partido, e promé partido lo bai ta den maskulino i e di dos pa lo bai den femenino AA.E kampionato lo wòrdu dediká na Sr.Kenneth Bosk, umpire ku a umpaja sòftbòl pa mas di 30 aña. Lo tira lòt pa e promé wega ku ta programá pa 19:45. E kampionato lo dura te 29 òktober 2017. Total nos lo hunga un kantidat di kasi 200 partido repartí riba diferente parke di sòftbòl. E parkenan ku nos tin akuerdo kuné ta: FrankCuriel Ballpark, Buena Vista ballpark, Suvek, Montab, Sta- dion Pòst 6 i tambe Aishel Hooi Ballpark (Bandabou). Nos lo hunga riba djárason, djaweps, djabièrnè, djasabra i djadumingu. Timnan partisipante den kampionato
2016:
Femenino A – 6:
- Dream Girls ( ekipo nobo)
- Sta. Rosa Vanddis
- FNPY(ekipo nobo)
- Young Stars
- Pichingolo Nissan
- Souax Gil’ssport (eki- po nobo)
Femenino AA – 6:
- Sta Rosa Vanddis
- Pichingolo Nissan -
-Demolition/Vipers
- Eagles Softex
- Soto CMTC
- Nos tei Curaçao Office Supply
Maskulino - 5:
- The Giants (ekipo nobo)
- Suffisant Eagles
- Dreamteam -- Harlem Power


text:
Orange Grove ta bolbe bek na Aruba pa un concierto gratis !
E banda origina di St. Maarten, Orange Grove, cu actualmente ta tocando na festivalnan na Europa hunto cu por ehemplo e famoso DJ Bob Sinclair, ta tour Caribe y lo duna un concierto gratis e diasabra aki, 21 di Juni, na South Beach Lounge. Orange Grove ta gusta bini Aruba, e 5 musiconan ta bishita nos pais cada aña durante e ‘ Isla Concert’ cu Vibration PR ta organisa pa promove artistanan Caribense na Aruba. Aña pasa 900 hende a scucha nan toca na Sand Bar hunto cu Levi Silvanie y Punky Donch y na Juli hunto cu Patrick Graham y Datapanik. Nan cantica di exito, Living Easy a haya masha hopi acogida na Aruba bek na 2009 y aworaki e banda tin nan cantica nobo Ready for it, remixed door di e Frances Bob Sinclair, y haciendo un furia den e music charts Europeo. Cantante principal Michael Maidwell y su bon amigo guitarista Jacob Streefkerk a forma e banda den 2001. Lo cual a cuminsa como un grupo di Hip Hop a desaroya den un di zonidonan mas unico di Caribe, combinando Rock, Hip Hop y Reggea. Pa mas cu 10 aña nan a continua di amplia nan fanbase di Caribe pa Europa y Merca, cu e unico meta pa brinda e mundo nan ‘feel-good vibes’. E ‘Isla Concert’ lo tuma luga e diasabra proximo dia 21 di Juni cuminsando 8:00, pero South Beach lo habri su portanan pa tur wega di FIFA durante dia. Guest performances di DJ Selekt y DJ Ralph. Entrada ta gratis pero VIP mesanan por wordo reserva door di contact Vibration PR na 5932880 of Jane PR + na 5971709. Pa mas informacion por fabor bishita e pagina di Facebook: Orange Grove @ South Beach Lounge Aruba. E ‘Isla Concert ta wordo gesponsor door di Vibration PR, Avis, La Cabana, Balashi y Jane


text:
Segun Minister Glenbert Croes:
ORANJESTAD (AAN) – Minister di e carteranan Asuntonan Social y Labor, den entrevista cu Matutino DIARIO a bolbe indica, cu gobierno ta trahando riba un sincronizacion di Departamentonan manera DAS, OM, KPA, Buro Sostene Mi, etc.
E mandatario a referi na e tema di problemanan social cu tin pueblo di Aruba preocupa, y tambe e gabinete nobo.
Minister Croes a indica cu den pasado e instancianan concerni kier a haci poco pero no a logra pa falta di recursonan ademas cu no tabata tin e compromiso pa combati e problemanan social aki, cu no ta di awor pero ta andando for di hopi aña caba.
E dignatario a enfatiza cu e gabinete aki si ta comprometi pasobra nos ta den un cruzada cu si no haci algo awor, nos ta bay perde e Aruba cu tin cu brinda paz, trankilidad y seguridad di duna e servicionan na nos comunidad na tur nivel na tur nos famianan.
E ta sigur cu e decision tuma den e Ministerraad mas reciente, pa aproba e diez puntonan di crisis cu mester monitor den Reino pa yuda otro, ta encera un tarea cu mester cuminza realiza awor na un forma hopi mas amplio.
Logicamente, ta fresco den e memoria di e mandatario e reciente hecho cu e dos muchanan chikito cu a wordo dera Diaranzon, y el a subraya cu e ta spera cu ainda nos ta na tempo interveni, preveni y tambe castiga esnan culpable di comete e tipo di agresionnan aki, y hacie di un manera integral pa concientiza, yuda y guia. Pasobra e problema aki ta asocia na pobreza, e ta liga cu criminalidad, y e ta bay afecta na dado momento henter nos desaroyo economico. E mandatario a subraya cu Aruba tabata tin crecemento economico pero nos pueblo no a bay padilanti sino cu nos tin na Aruba mas pobreza cu nunca. Mescos, segun e minister cu loke nan ta grita den paisnan di America Latina: “e rico ta bira mas rico y e pober ta bira mas pober!”
Minister Glenbert Croes a acentua cu na Aruba hopi di e personanan cu ta traha ta den pobreza, esnan cu ta biba di bijstand tambe ta den pobreza sin laga e pensionadonan afo.
Segun e mandatario loke a sosode cu e criaturanan ta parti di e explosion social cu tin, y gobierno ta comprometi pa scapa e pida baranca aki pa salba e futuro di nos pais cu ta nos generacionnan nobo.
El a compara e situacion social na Aruba cu un cancer cu mester quimioterapia pero no por dune riba un skina so, sino di un forma integral. Esaki por logra yudando e famia ta e hogar, e fundeshi cu ta ampara nos muchanan.
Mester percura pa e mayornan por bay traha cu e seguridad cu nan yiunan ta bon atendi na scol; percura pa ningun di nos famianan, nos muchanan no pasa hamber, cu mayornan tin un chens pa haya un trabao cu un salario digno, cu momento nan mester di ayudo medico nan ta haye. “Di facto loke nos ta bay haci ta re-funda Aruba, reconstrui e Aruba cu nos ta lagando bay foi man. Nos ta bay traha riba e compromiso pa traha Aruba bek, pa nos tin chens despues di 31 aña di Status Aparte nos ta traha e Aruba ideal den cual nos yiunan, nos famianan, mester por biba, traha, bira grandi y cu perspectivanan. E bon Aruba cu nos bieunan a laga pa nos nos mester lague aworaki pa nos yiunan”, Minister Glenbert Croes a subraya.


text:
Dia 18 i 19 novèmber a tuma lugá na Biblioteka Públiko un workshop kaminda e partisipantenan por a siña traha un buki di prenchi digital.
Trinta persona a partisipá na e dos dia di workshop aki.
Señora Yvonne Willemsen di Stichting de Cultuur Kameleon tabata e persona ku a duna e workshop.
Meta di e workshop ta pa stimulá lesamentu bou di nos muchanan. Na final di e workshop e partisipantenan a risibí un pakete di cd i un sertifikado.
Durante di e workshop tur partisipante a haña chèns pa traha na propio buki di prenchi digital i tabatin bunita produkto na final.


text:
MGM source a conduci un encuesta cerca maestronan y studiantenan di Aruba.
Preguntanan ricibi a wordo screened, edita y traduci den tres grupo cu a wordo encuesta: scol basico, scol secundario y maestronan for di cual a ricibi 389 surveys valido.
A base di e encuesta cu a wordo teni a resulta cu 59% di alumnonan ta biba na cas cu ambos mayor, 38% cu un mayor y 3% no ta biba cu nan mayor. 73% di alumnonan ta papia Papiamento na cas mientras cu 8% ta papia Hulandes, 6% Ingles, 11% Spaño, 1% Chines y 2% otro idioma, segun Otmar Oduber.
Pa loke ta e grado cu alumnonan ta gusta scol, 46% di alumnonan a indica cu nan ta gusta scol untiki, 35% a bisa si, 8% a bisa hopi y 11% a indica cu nan no ta gusta scol. 62% di muchanan ta indica cu nan ta compronde nan les casi semper, 11% tin ora, 25% semper y 2% nunca.
58% di alumnonan ta bisa cu nan ta haya nan les bon, 16% ta haya esaki facil, 16% dificil y 8% hopi facil y 2% hopi dificil. Ora cu a puntra e alumnonan kico nan gusta mas di haya les, algo cu sigur no a sorpresa hopi maestro ta e hecho cu nan gusta traha den grupo 48%.
24% cu computer, 16% ta gusta haya les e manera tradicional unda cu maestro ta presenta e les na borchi, 8% haci presentacion y 4% otro. Mayoria alumnonan (48%) ta prefera haya les na Papiamento, sr. Oduber ta splica.
Otro resultadonan cu a resalta ta cu 68% di alumnonan a bisa cu nan nunca a experiencia bullying. E cantidad di alumnonan cu ta bay nan mesun cas despues di scol ta 78%, sinembargo, 37% di alumnonan ta haci deporte, lider di POR a agrega.
Hobennan entre 12 – 16
A acerca e grupo di alumnonan aki cu e preguntanan aki como cu a deduci cu alumnonan mas hoben no tabata na altura of no ta pone atencion na e cantidad di ora cu nan ta dedica na e ‘actividadnan’ aki.
A haci e pregunta na alumnonan, cuanto ora nan ta drumi pa dia, pa cual 38% a indica cu nan ta drumi entre 7-8 ora. 12% ta drumi menos cu 5ora pa dia, cual no ta saludabel pa un alumno su desaroyo y tampoco pa su prestacion na scol. Locual ta resalta tambe ta cu 40% di alumnonan ta wak Netflix, TV, social media, YouTube mas cu 5ora pa dia, sr. Oduber ta sigui splica.
Pa loke ta estudio despues di scol secundario mas cu 25 % di alumnonan no sa ainda kico nan ta bay haci ora cu nan caba scol, mientras cu mas cu 40% a indica cu nan kier bay studia afo for di cual 41% kier bay studia Hulanda.
E informacionnan aki ta saca for di e encuesta teni bou di maestronan y alumnonan y ta encera e parti cu a encuesta alumnonan. Den un proximo articulo lo presenta resultadonan di e preguntanan cu a wordo haci na maestronan, sr. Oduber a indica.
Plan di Accion POR
POR y miembronan lo ta evaluando tur resultado p’asina yega na e miho maneho pa loke ta enseñansa pa e proximo gobernacion, Otmar Oduber ta conclui.


text:
Dama pafo di Subway na Paradera a tuma nota con dos...
Dialuna anochi un persona pafo wardando su casa paden pidiendo pan na Subway Paradera a capta movecion straño di dos cabayero bisti na preto....
Polis y Ambulance a bay atende cu florimond na San Nicolas
Dialuna atardi autoridad ta keda informa cu na Diamantbergweg San Nicolas tin un homber benta bou cu basta dolor na curpa. Na yegada di...
Auto horta haya den mondi patras di sporthall na Santa Cruz
Dialuna atardi autoridad ta keda informa cu patras di sporthall na Santa Cruz den e rooi tin un auto bandona. Patruya di Santa Cruz...
Persona benta abou altura di Censo ta sangra tabata florimond
Dialuna mainta ciudadano a tuma nota di un homber benta abou ta saca sanger for di su boca y no ta reacciona bon y...
Ni dos siman ya auto a ranca borchi trafico na La...
Ni dos siman cu a pone e isla cu e borchi di trafico pa peaton por crusa dilanti La Salle College un auto desconoci...
Habitante via camara a mira ladron ta drenta cas
Dialuna mainta habitante via su camara conecta na cas cu e ta mira na su celular a capta con desconoci ta kibrando pa drenta...
Durante control dos homber no por a mustra Polis nan permiso
Dialuna marduga patruya di Santa Cruz a para un mitsubishi lancer blanco pa un control di documento. E chauffeur cu ta papia spaño no...
Accidente pa falta di preferencia na Driemasterstraat cu dos leve herido
Dialuna den careda di 7:30 mainta na e crusada di Driemasterstraat y Lucianitastraat a sucede un accidente di auto basta fuerte pa falta di...
Atraco arma riba 3 turista den camber na Perle d’or
Diadomingo den careda di 8 or anochi polisnan ta presente na Perle d’or na Boegoeroei caminda nan a keda atraca den camber di e...
Auto a dal dama cu a crusa caminda su dilanti pabou...
Diadomingo anochi riba LG Smith Blvd pabou di ex Bushiri Hotel a surgi un problema entre un pareha, unda e dama kier a aleha...
Auto a dal basta duro tras di pickup na Solito y...
Diadomingo anochi riba e caminda di Solito pa Kamerlingh Onnestraat chauffeur di un nissan sentra a dal basta duro tras di un pickup ford....
Desconoci a susha auto di Comisario di Polis na su cas
No ta un secreto cu e Comisario di Polis renombra pa su puesto esta Sra Trudy Hassel ta un persona conoci den comunidad, tur...
Antisocial a kibra drenta na Casa Haime via dak
Diadomingo marduga alarma na Casa Haime a activa y di biaha patruya policial di Oranjestad y patrol a presenta. E oficialnan a opta pa...
Antisocial a kibra drenta horta un biaha mas na Isla Pop
Den menos cu tres siman antisocial a kibra drenta den Isla Pop situa riba L.G Smith Blvd diadomingo marduga e alarma a activa unda...
Polisnan a presenta lihe na King Plaza pa posibel pelea
Diadomingo den careda di 3 or marduga autoridad a keda informa cu na King Plaza riba Sasakiweg lo tin un pelea andando despues di...
Auto a subi rotonde Sasaki y kibra un palo di luz
Diadomingo den careda di 5 or mainta chauffeur di un mazda coriendo duro riba Sasakiweg a lubida cu e ta yegando e rotonde y...
Auto a dal basta duro tras di otro na Noord
Diadomingo marduga riba e caminda di Noord poco prome cu brug di madushi a sucede un accidente di auto basta fuerte. Chauffeur di nissan...
Chauffeur y pasahero basta bebi a keda deteni
Diadomingo pasa di 12 or marduga patruya di Flex a para un daewoo coriendo malo e auto aki a bin para den e parkeer...
Polisnan a bay controla dos auto sospechoso caminda un persona a...
Diasabra den careda di 10 or anochi patruya pasando den Avenida Alo Tromp un persona para banda di su auto a spanta ora e...
Polis a actua lihe pa auto coriendo malo y a haya...
Diasabra anochi un automobilista a tuma nota di un vcar V-1637 coriendo zig zag y baha tur hende for di caminda na Seri Tijshi...


text:
MFK ta apoyá trahadónan di Sunscape ku a uni bou di organisashon sindikal. #GFS2016
Strañesa kon na Sunscape referèndem a wòrdu yama den tempu rekòrt i na Aqualectra te ainda ta wardando mediador fiha fecha pa referèndem despues di 9 luna
Movementu Futuro Kòrsou, ta aploudí i sostené empleadonan den sektor di horeka/turismo ku kier organisá nan mes sindikalmente pa asina yega na nan propio Sindikato. E desaroyo aki ta sumamente positivo i por konta ku sosten di nos organisashon polítiko, esaki ta un evolushon sano i progresivo.
E libertat di kada empleado pa afiliá na e organisashon sindikal ku e ta deseá ta ankra den tratadonan internashonal (ILO) i ta un derechi fundamental di kada trahadó/empleado.
E siman aki riba petishon di e sindikato nobo na e hotèl Sunscape (na Bapor Kibra) Lider i miembro di direktiva di MFK a bishita e hotèl i a hiba kombersashon ku e direktiva nobo di e sindikato HIWA i tambe ku diferente empleado den diferente departamentu, pa asina nos por a komprondé nan inkietut nan i tambe konsehá nan riba diferente aspekto laboral.
E informashon ku lider di MFK a risibí serka e empleadonan a trese klaridat pa nos kiko ta e motibunan ku a indusi e empleadonan di Sunscape pa kuminsá ku nan propio organisashon sindikal den e hotèl aki.
Lider di MFK a mustra e empleadonan konserní riba e deber ku nan tambe tin pa ku nan trabou i den futuro si nan logra tin nan propio sindikato, e deber di sostené nan sindikato. MFK manera ya menshoná ta sostené tur akshon ku ta krea speransa nobo i positivo pa empleadonan den kualkier sektor i den e kaso aki sigur den e sektor di horeka pa organisá nan mes i uni bou di un bos, pa defendé nan derechonan.
MFK ta spera ku den e referèndem ku pronto lo wòrdu organisá den e hotèl ku empleadonan lo hasi uzo di nan derechi di voto i ku nan lo skohe e sindikato ku na nan huisio lo por defendé nan interes nan mihó. A hiba tambe kombersashon ku e gerensia nobo di e resort aki na Bapor Kibra splikando nan ku bou di tur sirkunstansha unidat bou di trahadónan ta algu sano i ku semper mester wòrdu respetá. Nos tin ku bisa tambe ku tin reakshon positivo di parti gerensia pa e hecho ku e unidat di trahadónan bou di un sindikato ta desaroyonan ku nunka no por wòrdu stroba.
No ta dimas pa bisa ku MFK semper ta dispuesto pa skucha i trata na fasilitá/yuda te kaminda ku esaki ta posibel, debí ku empleadonan den horeka na tur establesimentu mester tin trankilidat laboral pa asina nan por malkriá turistanan i tur bishitante ku ta hospedá den e hotèl kaminda nan ta laborá, pa asina garantisá ku e turistanan i bishitante nan en general ta bai ku e imáhen i sentimentu positivo di nos dushi Kòrsou.
Di e otro un banda e sindikato ku gana próksimamente e referèndem na Sunscape mester enkargá su mes ku e aspekto di kondishon nan laboral di tur e empleadonan di Sunscape, pa asina trese pas i trankilidat laboral na Sunscape pa bienestar di e kompleho aki na nos Turismo. #GFS2016
Direktiva di Movementu Futuro Kòrsou
Pa medio di su lider
Gerrit F. Schotte
Kòrsou, 7 di yüni 2015


text: Tata di amor y bondad, nos ta yama Bo danki di curazon pa laga nos experencia un otro dia. Nos ta alaba Bo y glorifica Bo Santo nomber. Precioso Bo ta. Bo ta desea pa nos comparti na otronan e precioso don di fe. Pa nos por ta testimonian fiel di Dios su amor, bondad y fieldad. Mescos cu Bo a aparece na Bo discipelnan y a haci nan piscado di hende( Huan 21,1-14) , Bo kier drenta den nos boto lambe pa haci nos tambe piscado di hende. Hesus tin deseo di sigui actua pero E mester di cada un di nos na e luga cu nos ta encontra nos mes pa mustra mundo e unico caminda. berdad y bida cu ta Cristo Hesus Amen.


text:
WILLEMSTAD – Manera makambanan ta bisa: “Ben Whiteman terug van weg geweest” y a lòs un bòm den e audiencia di Radio Direct ayera mainta ora cu den un entrevista el a bisa pòtlot cu ora e scucha e grabacionnan di e partido den cual el a militá, pasobra e tabata idolatrá e filosofía di Helmien Wiels, esnan cu a keda cu e partido a cometé traicion contra e memoria di e fundador di e partido y contra su memoria.
No ta conoci con Mac Cijntje mester a sinti su mes ne momento ey ora el a tende Whiteman condená e cu su compañeronan di partido siendo e persona cu a proclama for di 4 skina cu acaso e t’e unico Soberano veridico cu a keda después di Helmien Wiels cu dos autentico Soberano, pero cu awor a apoyá e iniciativa pa kibra Gobierno di Gabinete Koeiman y forma cu gruponan cu ta na mando aworaki manera Amparo dos Santos y Gerrit Schotte y partidonan cu hamas Wiels lo a traha cu nan. Te pa pensa cu Soberano por a join un grupo asina.
“Si bo no ta sostene Gobierno ta saca stekker, pero pa saca stekker y join e grupo ta acto di traicion contra Helmien Wiels”, asina Whiteman a observá.
El a sigi splica e oyentenan di Radio Direct cu tur hende ta còrda cu despues di 2012 el a splica pa traha cu otronan y no esnan tradicional y por a mira consecuencia di esaki.
Otro motibo dicon el a informá esnan cu ta den Partido Soberano dicon e no ta disponibel pa bay riba lista ta cu nan a mete su nomber den un asunto cu no ta material di consumo publico y cu tin di haber cu su seguridad.
Ta p’esey a yega tempo pa tur hende habri nan boca papia y e ta sostené nan, pasobra e ta kere den e mandato y filosofia di loke tabata boga pe y splica nan cu loke Soberano ta haciendo ta un acto di traicion y ta p’esey e no ta figura riba nan lista.
Ben Whiteman tabata realmente riba ruta di plama Soberano fo’i otro ayera mainta y a mencioná “man en paard” den su relato, cu kende e tabatin contacto y kico el a papia cu nan y pasobra e ta kere den filosofia di Helmien Wiels e ta dispuesto pa yuda nan.
E otro motibo dicon e no ta riba lista, pasobra nan a laga sa cu e ta riba biahe di trabou den exterior.
Realidad ta cu dos dia prome cu entrega di lista Jaime Cordoba a bin serca dje sin cu e no tabatin contacto cune for di aña pasá.
Eynan Jaime Cordoba a puntre si e kier subi lista, pero a splike tres motibo dicon no.
Primeramente pasobra su trankilidat ta importante ademas di algun detaye cu tin di haber cu su seguridad.
Ta p’esey a molestiá su persona cu nan a bisa cu e ta na Hulanda y mesora masha hende a yamé siendo cu esey no tabata e caso.
Whiteman a splica cu te ainda tin un situacion caminda e mester di proteccion sigur p’e situacion di Huang Dong caminda el a crea condicionnan cu no tin espacio pa corupcion.
Asina el a splica supuesto lidernan di Soberano algun cos, pero no cu intencion pa nan bay plama esaki y ta na unda e ta.
Otro punto cu el a splica nan ta cu e no ta reconocé e maneho y filosofia di Helmin Wiels den loke ta pasando den e partido y a splica nan cu e ta bayendo afo y no sa si e ta di retorno promé of despues di eleccion.
Soberano a crea e impresion cu ta netamente, pasobra tin intencion el a bay afo loke no ta bèrdad.
Whiteman a bisa ademas cu ser Minister pa Soberano ta algo suavemente bisá teribel y cu Minister Bitorino kende el a busca p’e partido tabata kier a bandoná e funcion despues di un siman caba, pero ta Whiteman a convence pa wanta.
Otro ehèmpel caminda el a para duro ta caminda e mester a kita un empleado corupto na LVV y partido a pone bèk dia el a bay, pero el a mustra cu bou di su mandato e corupto no por bin bek.


text:
Aruba Tourism Authority conhuntamente cu varios socio den Gobierno, sector priva, NGO’s y e pueblo di Aruba ta trahando riba un plan dirigi riba desaroyo duradero di Aruba su producto turistico.
E plan lo ta uno cu ta tene cuenta cu e balansa entre nos comunidad, nos bishitante, nos socionan y nos medio ambiente, p’asina por alinea y determina siguiente pasonan pa haci di Aruba uno mas Dushi pa biba, como tal uno Dushi pa bishita.
E plan aki ta carga e titulo: ‘Cu Mira pa Futuro’.
Parti di e proceso ta ensera yega serca na ciudadanonan p’asina scucha directamente nan opinion, pensamento y vision pa cu e producto turistico di Aruba.
Asina aki, dia 17 di januari ultimo Oficina di Turismo a tene e prome encuentro den bario di San Nicolas.
Esaki a tuma lugar den un seno ameno na YMCA San Nicolas, unda CEO di ATA, Ronella Tjin Asjoe- Croes, a hiba palabra yamando un y tur bon bini y elabora riba e rol di ATA.
A bin splica cu ta cardinal pa nos desaroya Aruba den un forma sostenibel p’asina por mantene e producto turistico na un nivel mas halto.
E grupo presente a tuma parti na varios ehercicio unda nan ta haña e oportunidad pa expresa nan opinion riba diferente topico.
Asina aki e ciudadanonan a vocifera cu nan ta hopi orguyoso di nos cordialidad, hospitalidad y cultura, cu hunto ta forma nos identidad.
Adicionalmente, hopi tabata di opinion cu tin areanan riba nos isla cu ta “overdeveloped” y cu nos mester ta mas critico.
Gregory Richardson, kende tambe tabata presente a vocifera esaki indicando cu nos mester “hiba Aruba den un forma sostenibel cu no solamente ta carga e aspecto economico, pero tambe e aspecto humano y esun di naturalesa, pero tambe e participacion di e pueblo.”
Ademas, esnan presente a indica di kier wak mas fluho di turista na San Nicolas y a elabora riba varios ehempel con nan ta mira esaki lo por wordo stimula.
Oficina di Turismo sigur tabata contento cu e participacion di e sesion aki y kier gradici tur cu tabata presente.
Esaki tabata e prome edicion y lo wordo sigui pa un sesion na Paradera (18 di januari) y na Noord (19 di januari).
Por subi e pagina di Facebook ‘Cu Mira Pa Futuro’ pa mas informacion of bishita www.cumirapafuturo.com.


text:
Den conferencia di prensa di Partido MEP, sra. Evelyn Wever-Croes a elabora rib’e medida cu Gobierno a tuma pa corta gastonan di AZV.
“Den ultimo dianan den nos campañanan den bario, hopi hende ta expresa nan malcontento cu Gobierno a tuma medida rib’e compensacion di $20 ora un hende biaha pa exterior. Nos tur sa cu mester corta den gastonan di AZV. Tin hopi “vet” den e contratonan diki diki entre esnan mas halto den AZV”, segun Evelyn Wever-Croes.
“Tin “vet” pa corta den e contactonan cu esnan cu ta tene nos pashentnan inecesariamente den exterior, maske tratamento a caba, of prome cu e tratamento cuminsa.
Mi ta sigur cu esey ta costa mucho mas cu e $20. Pero nada ta wordo haci rib’e tereno aki. Mi tin comprension cu si tin abuso, pero atende cu e abuso y mester gara e toro na su cacho”, lider di MEP a splica.
“Pero no ta husto pa castiga tur hende pa un of algun caso di abuso. Esey no ta soluciona e problema, e ta haci e problema mas grave.
P’esey mi ta spera cu Gobierno reconsidera. Hala faha mara, bin cu mas medida di control pero no castiga hendenan inocente, cu ta malo y mester haci sacrificio grandi pa bay den exterior pa busca nan salud”, sra. Evelyn Wever-Croes ta conclui.


text:
PHILIPSBURG—Curpa humano a ser haya den e BMW cu a ser haya na Great Bay, un poco pafo di Walter Plantz Square dialuna merdia.
The Daily Herald a informa anteriormente caba cu un skalet humano tin den dicho auto.
E vehiculo aki a keda discubri pa un turista, kende a dicidi di bay snorkel den e area dialuna ultimo.
Unabes cu e discubrimento aki, un compania local a yuda den saca e auto for di e awa, bao di guia di Polis y Guardacosta y otro autoridadnan.
Walter Plantz Square su parking lot a ser sera, pa Polis por a haci su investigacion.
Departamento Forensico tambe tabata presente pa haci e inspeccion di e vehiculo, despues cu esaki a ser saca di awa cu un crane y poni riba un barge.
E vehiculo a ser hiba pa Bobby’s Marina pa despues transporta pa Warda di Polis na Philipsburg.
E vehiculo ta mustra di ta un di color blau, pero no tabatin number di auto riba dje.
Con e auto aki a bin mei-mei di Great Bay te ainda ta un misterio.
E identidad di e curpa humano, no por a ser determina ainda, pa cual Polis ta haciendo e investigacion necesario.


text:
SimanAki #4
- Aruba
- Aruba Green Conference 2012: Oradornan: Jose Maria Figueres Olsen -Presidente di Carbon War Room- Robert Henriquez –director di ELMAR NV– proyektonan: Panelnan solar den casnan, Parke di Molina na Urirama (ku coriente 10% mas barata pa WEB pero ainda sin aprobacion di Parlamento), Panelnan Solar na aeropuerto, «Smart Community Aruba». Pre-event: Arina ku 21 inversionista internacional
- Contribucion di Industria Crucero na economia di Aruba a subi cu 17.7% durante di e aña crucero 2011/2012
- Agentenan di Detroit bishitando Aruba
- September a conoce un cifra record di casi 70 mil bishitante
- Prensa di Colombia & Venezuela di bishita pa e Caribbean Sea Jazz Festival 2012
- Aruba a ricibi cobertura den e revista Scuba Sport Magazine i den e corant Aleman Rheinische Post
- A inicia cu e fase final di renobacion di caya grandi cu dia 15 di december mester ta cla
- Kòrsou
- Djis poko siman promé ku elekshon di dia 19 di òktober próksimo, un gobièrnu interino a ser huramentá a base di posishon di mayoria di Staten, esta 12 for di 21. MFK i PS ta kontra, Man ta bai analisa desishon di Gobernador mientras PAR i partido PAIS ta na fabor. Partido Laboral ta bisa ku e gran pregunta ta keda ta pakiko mester a bini un gobièrnu interino djis promé ku elekshon
- Konferensha FCCA (Florida Caribbean Cruise Association) na Korsou
- Linkoil International interesa pa kumpra refineria ISLA prome ku 2019
- Boneiru
- Kantidat di área pa ayudo finansiero pa Boneiru/BES a subi
Den region Karibe
-
- konstitushon nobo di Turks & Caicos a bira efektivo dia 15 di òktober
- CSME ta biba ainda? Promé-minister di Barbados ta bisa ku si
- Terminal di yegada nobo den airopuerto na Bahamas
- For di noviembre aki Balearia ferry lo stop den Bimini
- E di mas grandi parke solar di region Karibe awor aki na Puerto Riko
- Antigua ta konsiderá ofresé siudadanía ekonómiko


text:
“Pa prome bes den historia di pais Aruba nos tin perspectiva di reduccion di nos schuldquota. Nos ta hopi contento cu esey”, Prome Minister Mike Eman a bisa despues di a haya e ultimo raport di CAFT unda esaki ta keda anuncia.
Hunto cu su colega Minister di Finanza, mr. Bermudez, Prome Minister Eman a anuncia loke cu CAFT a manda pa Gobierno despues di a analisa e situacion na Aruba.
Gobierno ultimo añanan a pone hopi enfasis riba crea stabilidad y crea tambe un finanza publico duradero. Un aña pasa a pasa un ley den cual a pone normanan importante cu Gobierno mester atene su e mes na nan pa por logra reduci e deficit y poco poco tambe reduci e debe di pais Aruba.
Eman: “Awe nos tin un raport sumamente alentador di CAFT riba finanza publico di Aruba. E meta grandi di Gobierno tabata pa na 2015 realisa un deficit di 3,7%.
Despues di a analisa e cifranan di 2015 CAFT a yega n’e conclsusion cu Gobierno di Aruba a mas cu realisa e meta aki y cu e deficit tabata hasta bou di 3,7%.
Na 2016 nos mester a logra un deficit di 2% y na fin di 2016 CAFT a yega n’e conclusion cu Gobierno di Aruba a realisa e deficit di 2% aki y awe atrobe CAFT ta anuncia un otro logro grandi.”
Na 2009 ora Aruba tabata den un crisis y e Gobierno aki a tuma over, tabatin un caida grandi den economia di Aruba y tabatin un finanza publico hopi afecta.
E tempo ey e deficit tabata alrededor di 5%. Eman ta bisa cu sistematicamente – apesar di a inverti y no austerisa – e mesun inversionnan aki tin como resultado cu nos economia ta bay creciendo poco poco y Gobierno ta mira impactonan positivo di e vision pa stimula e economia na momento cu e economia tin mester di e estimulo aki.
“A scoge p’e sistema di stimulacion di economia y nos ta mira awor cu e deficit ta bahando mescos e debe tambe hustamente, pasobra nos ta yega n’e punto di un Balanced Budget.
Na 2016 nos a yega na un deficit di 2% cu a wordo certifica tanto pa CAFT como Rekenkamer.
Pa 2017 ley ta prescribi un reduccion aun mas grandi di 0,5%. Segun e raportahe di CAFT riba e di prome mitar di e aña aki nan ta yega n’e siguiente conclusion.
‘De positieve resultaten van de overige entiteiten tesamen binnen de collectieve sector leidden ertoe dat het tekort van de hele collectieve sector op het eerste halfjaar uitkomt op 0,7%.”
Eman a bisa cu e meta ta pa alcansa 0,5% na final di e aña aki y e ta convenci cu esey ta bay sosode tambe.
“Midiendo n’e resultadonan di e prome mitar di aña CAFT ta yega n’e conclusion cu nos ta na 0,7%. Nos tin tur confiansa cu e diferente factornan cu lo hunga un rol den e di dos mitar di aña, ta percura pa nos yega nos meta di 0,5%.
Reapertura di e refineria a conoce un poco tardansa y esaki tabatin su impactonan. Pero asina nos yega na fin di 2017 y inicio di 2018 nos ta bay mira mas impacto di e rehabilitacion di e refineria.
Esey sigur ta bay refleha den e presupuesto di pais Aruba. Mescos tambe nos ta mira un crecemento grandi den turismo cu ta trece mas ingreso pa Aruba.”


text:
ORANJESTAD - E discurso di Gobernador Alfonso Boekhoudt, (texto prepara pa gobierno di Aruba) na ocasion di e apertura di aña parlamentario 2017/2018 tabata basa grandemente riba e tema di 'desaroyo sostenibel'. E tabata e prome discurso di apertura di e Gobernador, manera cu el a recorda un y tur. A toca temanan manera e catastrofe na St Maarten, balansa den desaroyo sostenibel, enseñansa, presupuesto 2018, reapertura di refineria y mas. NoticiaCla a subraya cierto puntonan di e discurso di awemainta. Abou por lesa e discurso completo.
SITUACION ST MAARTEN
Gobernador "Mi no por keda awemainta sin corda riba nos rumanan di Islanan Ariba cu a wordo azota horiblemente pa horcan Irma cu forzanan feroz destruyendo casnan, bidanan y tambe soñonan di hopi. Hechonan asina ta pone nos para keto riba nos vulnerabilidad como islanan chikito y e consecuencianan di cambio climatico pa nos. Pareu cu e forsa destructivo a surgi un forsa genuino di hermandad y convivencia. Irespecto di e distancia ayudo a y ta sali di tur skina di nos Reino pa brinda sosten y asistencia na e damnificadonan".
DESAROYO SOSTENIBEL
E tema principal di e discurso, tabata desaroyo sostenibel. A enfoca e.o. riba e definicion di 17 area di Nacionan Uni pa garantisa un desaroyo duradero. Gobernador " E cambionan grandi y desaroyo acelera di Aruba den e ultimo decada ta haci cu Gobierno y Parlamento mester balansa awor mas y den forma mas concreto, e crecemento economico di nos pais, cu e cuido di medio ambiente y e deseo pa mehoracion social cu ta biba den comunidad. E balansa aki ta forma e base di un desaroyo sostenibel. Cu e fin aki, Nacionan Uni a defini 17 meta pa asina garantisa un desaroyo duradero y un prosperidad comparti. Gobierno di Aruba a compromete su mes completamente na realisacion di e Metanan di Desaroyo Sostenibel aki na Aruba".
ENSEÑANSA
E tema di enseñansa tambe a keda toca. A mustra riba continuacion di inversion den renobacion di scol, pero tambe plan pa adulto. Gobernador "Enseñansa ta e miho forma pa mehora bida di un persona y di un comunidad den forma duradero. Inversionan cu a y ta wordo hasi den enseñansa, sea cu ta den e infrastructura, den profesionalisacion di maestronan of den renobacion di e curriculo, ta inversionan pa generacionan nos dilanti. Mientras cu e plan pa inversionnan den renobacion di scol y den crea facilidadnan lo continua, lo intensiva e inversionnan den renobacion di nos sistema di enseñansa, cu e meta primordial pa aumenta significantemente e grado di exito di nos hoben y adultonan na tur nivel di enseñansa"
INDUSTRIA CREATIVO
Segun e discurso, gobierno di Aruba a identifica industrianan creativo, logistica, tecnologianan limpi y exportacion di conocemento como cuatro sector nobo, pa sigui promove crecemento economico unda tur hende por participa. Negoshinan chikito, empresarionan independiente, empresarionan nobo, como tambe startups, ta esencial pa haci e diversificacion economico aki posibel. Den e proceso aki lo haci uso activo di e caracteristicanan unico di nos isla, manera su accesibilidad aereo y maritimo, bon infrastructura, estado di derecho, proteccion di inversion, pa facilita y stimula e sectornan aki y contribui na e diversificacion genuino di nos economia.
IDENTIFACION AREA PROTEHI
Mientras cu e siman aki ainda Aruba Birdlife Conservation a atende gobierno publicamente riba e tema, gobierno a atende esaki den e discurso. "Nos a identifica 16 area rond di nos isla cu ta rico den biodiversidad, flora y fauna como areanan protehi. Tambe e proceso den implementacion di nos Parke Marino ta den pleno ehecucion. Aruba a firma, den nomber di Reino Hulandes, e Acuerdo Climatico di Paris y ya caba a haci un peticion na Gobierno di Reino pa encamina e proceso pa e acuerdo aki tin valides pa e parti aki di Reino. Manera cu e metanan di desaroyo sostenibel ta prescirbi, nos tambe a tuma accion urgente pa contribui na combati e impactonan di cambio climatico. Den esaki Gobierno ta consciente cu maneho di naturalesa y medio ambiente ta esun di mas cardinal pa logra un desaroyo sostenibel. Esaki, sin embargo, ta rekeri esfuersonan combina entre Gobierno y sector priva pa por logra esaki".
MANEHO HUBENTUD
Pa esnan mas vulnerabel den nos comunidad, Gobierno lo sigui pone atencion directo cu instrumentonan di maneho pa trece alivio y mehoracion riba termino cortico y cambio structural a largo plazo. Inversionnan den transferencianan social, den enseñansa y den condicionnan di biba, ta entre e accionnan concreto cu gobierno a y lo sigui tuma.
E maneho integral di hubentud cu gobierno di Aruba ta hiba a percura pa un coordinacion continuo entre tur instancia cu ta trata cu derechonan di mucha y hubentud. Esaki a resulta den miho bista riba bida y aspiracionnan di hobennan den nos comunidad y creacion di facilidadnan door di gobierno pa cumpli cu e necesidad di hobennan den areanan di enseñansa, economia, bida social, deporte y arte. Fondonan cu a aloca pa combati abuso di mucha a cuminsa duna resultado. Falta hopi pa haci pa eradica e abusonan aki. E prevension di abusonan aki ta keda e meta principal di e maneho.
INTEGRIDAD
Gobierno (den discurso presenta pa Gobernador di Aruba) a toca e tema tambe di integridad. "Gobierno y Parlamento tin e tarea pa busca - bou tur circumstancia - e miho solucion posibel pa tur reto di nos comunidad. E ta un tarea enorme y no tur ora facil. Pero e ta e tarea pa cua boso a wordo eligi. Dos principio cu semper boso mester considera ora di tuma desicion: esta sirbi e interes general hunto cu e resultado di e balansa entre continuidad, renobacion y preservacion di recursonan escaso, entre desaroyo economico y mehoracion di calidad di bida den e forma mas amplio posibel. Den esaki integridad di servicio publico mester keda manteni y cu e meta aki Parlamento a tuma e iniciativa pa codifica e normanan di integridad di nos gobernantenan. E principio di interes general ta rekeri pa scoge conscientemente y consistentemente pa loke ta bon pa henter nos comunidad enbes di loke ta cumbini algun a corto plazo of den futuro.
META DESAROYO SOSTENIBEL
Y finalmente, a cera cu e tema cu a cuminsa cu ne esta realisacion di e 17 Metanan di Desaroyo Sostenibel aki na Aruba. "E siguiente gabinete lo tin e tarea pa continua cu realisacion di e 17 Metanan di Desaroyo Sostenibel aki na Aruba y sigui traduci crecemento economico den bienestar pa tur esnan cu ta biba riba nos isla. Como representante di Su Mahestad Rey Willem-Alexander y como cabes di gobierno di Aruba, mi ta declara, manera nos Constitucion ta prescribi, e aña parlamentario 2017-2018 habri". Por lesa e discurso completo AKI. Potretnan cortesia Telearuba.
ORANJESTAD – E situacion bergonsoso riba beach entre operadornan (manera por a mira riba video riba rednan social e dianan aki) no lo wordo acepta . Asina minister di infrastructura Otmar Oduber a laga sa pa medio di un comunicado. Segun e mandatario, e maneho di ‘3 strikes you’re out’ ta activo y lo tin cero tolerancia pa actonan asina.
ORANJESTAD – Durante su disertacion awe mainta den e reunion publico pa trata e proyecto di Green Corridor y Watty Vos Boulevard, ex minister responsabel pa e proyecto esta Benny Sevinger a declara cu e ta orguyoso di e trabou cu su team e tempo ey a haci pa e proyecto y cu e forma con a anda cu e proyecto tabata corecto. Ademas a cuestiona e forma con actual minister encarga cu e proyecto, Otmar Oduber kier resolve e problema, cu ta busca mas placa pa caba esaki. Pero loke mas a hala atencion, tabata e declaracion final di e ex minister, unda cu el a bisa cu kico cu e minister actual kier haci, ‘Be my guest.. pasobra I don’t give a damn! ”. Un declaracion cu rapidamente a bira e palabra di dia, tanto den Parlamento como riba rednan social.
CARACAS/ORANJESTAD – Oro y diamanta for di Venezuela ta wordo transporta di contrabanda pa Corsou y Aruba na gran escala, y facilita pa ehercito Venezolano. Asina e corant Hulandes Trouw ta raporta den su edicion awe. E informacion cu periodistanan di e corant a haya, ta bin di ex general Cliver Alcalá. Prome minister Evelyn Wever den su prome reaccion awe riba e articulo a bisa di tabata na altura di e articulo en cuestiony cu mesora el a manda investiga si esaki ta conta enberdad pa Aruba, ya cu segun e articulo e enfoke tabata Corsou y no tanto Aruba. For di fuentenan gubernamental Venezolano, NoticiaCla a haya un reaccion inoficial indicando cu no ta duna mucho balor na e informacion ya cu Alcala ta conoci di ta un persona ‘malo’, osea no di confia. Mientrastanto, fuentenan periodistico di e portal aki ta mustra cu mientras cu e ex general tabata hopi cerca di ex presidente Chavez, el a distancia di Maduro pasobra e tabata critica hopi di su politica. Pues e reaccion di parti di fuentenan di gobierno, ta comprondible e ora. E articulo mes en cuestion ta di e periodista investigativo Bram Ebus, cu a haci un investigacion di e asunto aki. E ta bin na remarke net awor cu tin un impasse entre Aruba y Venezuela pa contrabanda di hopi material cu Venezuela tin problema cune. Ta netamente pa e asuntonan aki, Venezuela tin su frontera cu islanan ABC cera pa mas di un siman caba. Segun e presidente di e pais andino, Nicolas Maduro, e problema ta contrabanda di mafia. Diahuebs tin combersacionnan atrobe pa wak si ta sali di e impasse aki y si Venezuela ta dispuesto pa firma e acuerdo di concepto yega na dje diabierna anochi. Fuente: Trouw.nl.. foto cortesia REUTERS.
ORANJESTAD – E introduccion di dos docter di cas extra na Spoed Eisend Hulp mester yuda reduci e tempo di espera ora cu un pashent ta na e departamento ey di hospital. Asina minister di Salud Dangui Oduber a bisa dialuna mainta den un conferencia di prensa. Segun Oduber, tin dos localidad habri na hospital unda cu AZV lo cubri dos huisarts cu ta specialmente atende y asisti tur caso di emergencia. E pashent cu yega, lo wordo trata. Esun cu resulta di no ta emergencia, e 2 docternan di cas lo trata. Asina e mandatario lo kier baha presion riba SHE, y reduci tempo cu pashent ta warda pa ayudo medico. Awor ta buscando si tin docter di cas disponibel cu por cuminsa di biaha, y si ta pa e minister, esaki por cuminsa dentro di un luna caba. “Pero por lo menos ya tin palabracion entre hospital i AZV pa cubri e gastonan” Oduber a bisa.
ORANJESTAD – Ta e intencion pa durante e prome aña di gobernacion Wever Croes, introduci e asina yama ‘integriteitskamer’ osea e ‘camber di integridad’. E camber aki tin cu scrutina tur proyecto y asunto di gobierno pa sigura cu esaki ta cumpli cu tur norma di integridad. Asina prome minister Evelyn Wever Croes a bisa dialuna durante conferencia di prensa. E structura di e camber aki sinembargo ta hopi curu ainda. E unico cos cu ta sigur, ta cu e ta bin e aña aki ainda, y cu e ta consisti di un grupo di persona ‘no politico’, sino e ta ‘beat the whole purpose’.
ORANJESTAD - Gobierno di Aruba ta lamenta cu Citgo Aruba a nenga informacion na parlamentarionan Hulandes. Esaki tabata e reaccion official un dia despues cu dos parlamentario Hulandes a reclama publicamente cu nan no a haya informacion di e refineria y a wordo prohibi entrada. Ta trata di parlamentarionan Hulandes van Raak y Bosman cu tabata na Aruba siman pasa pa atende reunionnan interparlamentario entre Aruba Hulanda y Sint Maarten. Pa cu e reunion aki e delegacion Hulandes a pidi Parlamento di Aruba pa por regla un bishita na refineria of por lo menos pa Citgo duna un presentacion na Parlamento. Lamentablemente Citgo a nenga di haci esaki, y e dos Parlamentarionan a bay busca informacion nan mes. Nan a bay na e refineria y locual nan a mira a decepciona nan. Nan a mira hopi hero bieu, y nan no a mira practicamente ningun actividad. Riba medionan social nan a cuestiona esaki masha hopi mes y un video di sr. van Raak “locual mi no tabata mag di wak na Aruba” a circula den henter Reino. A puntra Prome Minister di Aruba su reaccion, y sra. Wever-Croes a indica cu e ta lamenta cu Citgo no a duna e Parlamentarionan informacion tocante e proyecto. Pa gobierno tambe aparentemente ta dificil pa haya informacion. Tin reunionnan planea e siman cu ta bin pa haya mas informacion di e status di e proyecto. Mes momento Gobierno ta studiando e contractnan cu Gobierno di AVP a cera cu Citgo pa operacion di e refineria, pasobra indicacion ta cu e inversionnan no a tuma lugar y no tin claridad ki tempo nan lo tuma lugar. Gobierno di Aruba a anuncia siman pasa caba cu a institui un comision independiente pa studia e contract y conseha Gobierno kico pa haci cu n’e. Foto cortesia di gobierno su oficina di prensa.


text:
Luenne Gomez-Pieters di Impuesto:
ORANJESTAD(AAN): Por a tuma nota di algun keho y e clientenan di Departamento di Impuesto cu tabata para den rijnan largo pafo y hasta tabata tey den solo cayente, kehando cu Departamento di Impuesto no ta habri na ora.
Directora di Departamento di Impuesto, Luenne Gomez-Pieters ta conta cu un incidente a sosode, caminda cu mester a habri 1’or y 15 y e portanan a habri te 1’or y mey. Gomez-Pieters a splica cu tin exigencianan cu mester habri.
Mester tin siguridad presente. Esey ta conta pa cliente y tambe trahadornan di Departamento di Impuesto. Actualmente ta hayando servicio di Cuerpo Especial di Aruba, CEA, caminda cu por haci uo di nan servicionan pa loke ta siguridad. Si e security no tey, Departamento di Impuesto no por habri e portanan.
Ta un punto di atencion. A yega di papia esaki varios biaha cu e hefenan encarga cu e departamento aki. Por ta lo ta algo cu lo mester por escala cerca minister Bikker, pa por mira con lo por structura esaki di un manera un tiki mas miho den futuro, caminda cu e departamentonan cu ta vital pa Gobierno y ta caminda cu tin cen ta lora, mester tin siguridad presente tur dia na e momentonan cu ta wordo spera pa asina por brinda tambe, no solamente siguridad pa e cliente, pero pa e trahadornan tambe.
Tanten cu ti e posibilidad pa e clientenan paga cu cash, mester atende cu esaki y ora cu ta temporadanan un tiki mas druk, den pasado a haci uzo te hasta di extra bewaking di polis. Ora cu ta temporadanan cu ta mira cu tin mester extra siguridad riba pia, ta haci un apelacion tambe riba KPA pa esaki.
Di berdad ta lamentabel loke a sosode pasobra e clientenan mester por conta cu e oranan di habri. Si ta habri 7’or y 45 ta cuminsa duna servicio, ta e ora ey, no 8’or of 8’or y mey. Y si bisa cu ta habri 1’or y 15, tin cu habri e ora aki.
Hopi biaha ta tende cu clientenan ta tuma liber of oranan liber di nan trabao pa bin haci cierto transaccionnan, yena formulario of entrega stukken y ta trece frustraccion cerca e cliente, cu ta tuma su dia of algun ora di vakantie y ta yega eynan, para den rij y no ta cumpli cu e orarionan di trabao manera mester ta.
Ta algo cu Departamento di Impuesto kier sinta na mesa un biaha mas cu e hefenan di CEA of eventualmente cu Minister Bikker pa mira con por structura esaki den un manera hopi mas miho, caminda cu diensten cu ta vital, cu un di nan ta e Departamento di Impuesto, por conta riba e presencia di siguridad di un manera structura y segun e orarionan di trabao cu ta stipula.